text:
Riba 16 di juni, ta celebra dia mundial di Turtuga di lama. Directie Natuur en Milieu ta tuma un rato awe pa dirigi nan atencion riba e bestia di lama aki y trece dilanti e retonan cu nan ta enfrenta pa sobrevivi. Ta trata di e problematica di plastic. E ta un topico di sumo importancia considerando cu e ta e motibo principal di morto di e turtuga di lama. Plastic ta e causante di hopi problema den e bida marino en general.
Ta calcula cu si mundo continua cu e consumo excesivo di plastic, aki 30 aña lo tin mas plastic den lama cu pisca. Cu esey tambe e bunita turtuganan di lama lo disparce na gran cantidad. Nos tur a yega di wak videonan riba medianan social cu a haci un impacto grandi riba nos sentimentonan. Ainda nos ta corda con a haya un turtuga cu un pijp (straw) pega den su nanishi. Esaki no solamente mester a impacta nos sentimento, pero tambe mester a pone nos tuma pasonan pa trece e cambionan necesario pa stop cu uzo di productonan di plastic; productonan desechabel.
Den cuadro di e Dia di Turtuga, DNM kier pone un luz special riba e 6 especie di turtuga di lama cu ta bishita nos lama den Caribe y cu algun di nan ta bin pone webo riba nos beachnan. Ta trata di e especienan protegi pa leynan local. Nan ta: caret (Eretmochelys imbricata), cawama (Caretta caretta), tortuga blanco (Chelonian mydas), driekiel (Dermochelys coriacea), Kemp’s Ridley (Lepidochelys kempii) y e Olive Green turtle (Lepidochelys olivacea).
Tur e 6 sortonan aki ta aparece riba e lista di ley di protecion inheemse flora en fauna.
Nos ta presenta algun caracteristico di nos turtuganan:
- Turtuga NO tin djente y nan kaak ta traha di e mesun componente cu huña (keratin. Esaki ta fit riba e schedul mescos cu djente falso.
- Ta calcula cu no mas cu 1 den 1000 webo di Turtuga di lama lo sobrevivi y yega na bira un adulto.
- Turtuganan tin un afinacion pa cuminda cu e color cora, oranje y geel. Esaki ta haci cu nan ta bira curioso y ta cuminsa investiga cuminda di e colornan ey. P’e motibo ey, nan ta core peliger ora di bay explora y topa cu plastic en bes di cuminda.
- Turtuganan femenino ta bolbe bek na e mesun beach na unda nan a nace. Nan ta masha sensitivo y tin un abilidad increibel di nabega distancianan masha largo. E distancia mas grandi cu a yega di registra di un driekiel femenino ta 13,000 miya pa 647 dia. El a landa for di Indonesia pa West Coast di Merca.
Awe riba nan dia, ban nos tur contribui y haci un pida beach limpi. Haci’e liber di plastic. E organisacion TurtugAruba ta haci un trabou magnifico. No solamente e conscientisacion di e especienan aki sino tambe accionnan di limpiesa di beachnan prome cu e temporada cu nan ta bin pone webo. DNM ta invita cada un di nos pa bira mas activo den nos comunidad. Bira un boluntario tambe di e organisacion aki p’asina bo tambe yuda conserva y proteha e turtuganan cu ta bini Aruba. Felis Dia Mundial di Tortuganan di lama.


c: text/html

text:
Orario nobo pa duna servisio
Departamento di Imigrashon (U.V.T.):
Departamento di imigrashon ta situá den e edifisio di polis na Winston Churchillweg s/n.
E departamento aki ta alkansabel tambe riba e numbernan di telefòn 8666692, 8666693 òf 8666694.
Por mail Departamento di Imigrashon na unit.vreemdeling@polis.cw
Orarionan di bishita:
Mèldu obligatorio: di djaluna pa djabièrnè entre 8’or di mainta i 12’or di mèrdia.
Pa pèrdida di dokumento: tur djárason entre 9’or di mainta i 3’or di atardi.
Pa informashon òf entrega di artíkulonan na ilegalnan pendiente pa deportá: di djaluna pa djabièrnè entre 9’or di mainta pa 3’or di atardi.
Departamento di Leinan Speshal (U.B.W.):
Departamento di Leinan Speshal di Polis ta situá den e edifisio di polis na Winston Churchillweg s/n.
E departamento aki ta alkansabel tambe riba e numbernan di telefòn 8666101, 8666104 òf 8666108
Por mail Departamento di Leinan Speshal na ubw@polis.cw
E departamento aki ta enkargá ku e.o.:
- Asuntunan ku tin di aber ku arma di kandela
- Asuntunan di HoReCa
- Aktividat
Tur petishon pa e departamento aki lo wòrdu atendé a base di sita ku e personal lo traha ku e kliente.
Departamento di Tráfiko (Unit Verkeer):
Departamento di Tráfiko ta situá den e edifisio di polis na Winston Churchillweg s/n.
E departamento aki ta alkansabel tambe riba e numbernan di telefòn 8666135, 8666137 òf 8666141
Por mail Departamento di Tráfiko na trafiko@polis.cw
E departamento aki ta enkargá ku e.o.:
- Kasonan di ‘Hit & Run’;
- Seguro;
- Pèrmitnan di tráfiko;
- Duna konseho tokante di tráfiko;
- Atendementu di kasonan ku ta konserní tráfiko
Kontinuashon pa investigashon di kasonan di ‘Hit & Run’ i tambe asuntunan di seguro ta tuma lugá a base di sita via di e-mail òf telefòn.
Por hasi petishonnan pa pèrmit di tráfiko via e-mail i despues personal di e departamento lo traha un sita ku e kliente pa finalisá e petishon.

robotstxt: allowed

filter: keep


text:
Jaaropgaaf 2019 ta Wordo Entrega via di Post Aruba NV
Banco di Seguro Social di Aruba SVb ta conciente di e temporada cu nos ta biba aden y ta keda haci su maximo esfuerso pa cumpli cu su pensionadonan. Actualmente pa motibo di e situacion di COVID 19 no ta atendiendo cu publico pero ta mantene servicio y contacto via di email y telefon.
Den e temporada aki pensionadonan usualmente mester entrega nan jaaropgaaf AOV/AWW 2019 cu ta necesario pa e declaracion di inkomstenbelasting 2019. Esaki ta necesario pa por cumpli cu nan debernan cu oficina di impuesto. Motibo pa cual SVb ta mandando e jaaropgaaf di 2019 via di post pa e pensionado.Ta importante pa tur pensionado tuma nota di esaki, ya cu no por presenta personalmente na oficina di Pensioen. SVb ta mandando e carta di jaaropgaaf mediante di Post Aruba NV y lo continua cu esaki durante di e luna aki.
Pensionadonan cu ta haci uzo di e servicio digital “MiPensioen” por obtene e jaaropgaaf facil tambe, por bay riba nos website www.svbaruba.org drenta den e portal di “MiPensioen”, ta download y print e jaaropgaaf. Banda di print e jaaropgaaf, e pensionado por print inkomensverklaring, herziening mutatie y toelichting AOV.
E futuro pensionado tambe por haci uzo di e sistema digital di SVb por aplica on line pa e Pensioen di AOV via e portal di MiPensioen: https://pensioenen.svbaruba.org. E usuario lo por sigui via di e pagina principal con leu e proceso di su aplicacion ta. Aplicando via di e portal di Pensioen ta facil, e proceso lo cana mas lihe y ta sigur un trankilidad pa e pensionado. E servicio aki ta facilita e persona cu ta biba den exterior tambe pa e por haci su peticion digital.


text:
Durante e fin di siman, candidatonan hunto cu un grupo di campañador di Partido Movimiento Electoral di Pueblo tabata bastante activo bishitando hogarnan den tur bario na Aruba. Pa Partido MEP ta importante pa hiba nos vision den pueblo pero mesun importante pa nos ta pa scucha e inkietud y preocupacion cu ta biba den e comunidad.
Loke cu ta na prome luga den e lista di preocupacionnan di e pueblo ta insiguridad. Den tur skina di nos pais, nos hendenan ta pidi pa bin mas siguridad. Cada candidato di Partido MEP ta scucha diariamente cu Aruba ya no ta e Aruba di antes mas. MEP ta determina pa trece cambio pa combati criminalidad y ilegalidad cu man duro cu un maneho di husticia dinamico pa trece bek ORDEN y RESPET!”. Movimiento Electoral di Pueblo su vision ta pa haci esaki den dos paso.
PASO 1:
• Control estricto na nos fronteranan. • Bin bek cu radar y helicopter. • Duna Warda Nos Costa autoridad y material pa controla nos costanan.
PASO 2:
•Combati criminalidad cu man duro.
•Preveni crimen door di haci mas agente policial visible riba caya y den bario.
•Intensifica proyecto Control di Camera.
•Ilumina mas bario.
•Reenforsa cuerponan di siguridad cu material y personal.
•Percura pa participacion di profesionalnan den un Plataforma Nacional di
Husticia y Siguridad.
•Fortifica e siguridad den areanan turistico cu un “Tourism Police”.
•Introduci e “Boton di Panico” pa duna un extra atencion na esnan
mas vulnerabel pa cu criminalidad.
Pa Partido MEP, Aruba ta prioridad. Y nos compromiso cu Aruba henter ta pa pone e hende central atrobe. MEP ta e solucion pa trece cambio y trankilidad bek. Hunto nos lo logra esaki. MEP lo ta drentando tur skina di Aruba cu nos mensahe di cambio.
Sigui nos riba nos pagina di Facebook pa bo por keda informa di tur nos eventonan.


text:
Geplaatst op 12 December 2019 dor di Ministerio Asuntunan General i Promé Minister
WILLEMSTAD – E fecha di 15 di desèmber 1954 ta enserá un mia krusial den e proseso di emansipahon polítiko di Kòrsou ku firmamentu di Statüt. Pues, ku e akto aki ku a tuma lugá 65 aña pasá, Kòrsou su státus polítiko a transformá di unu kolonial pa unu outónomo den Reino. E konbenio estatal aki a keda firmá pa 3 pais, esta Hulanda, Sürnam i Antia Hulandes, di kua Kòrsou e tempu ei tabata formá parti.
Un aspekto fundamental den e kuadro aki ta(bata) ku – a base di igualidat – kada pais lo tabata responsabel pa su maneho interno, miéntras ku kaminda esaki lo a resultá nesesario lo a yuda e otro surpasá kualke forma di kontratiempo ku e ta konfrontá. E pensamentu aki ta deskribí di e siguiente manera riba e Monumentu di Statüt na Saliña Abou: “Steunend op eigen kracht, doch met de wil elkander bij te staan”.
Djadumingu 15 di desèmber benidero Gobièrnu di Kòrsou ta konmemorá firmamentu di Statüt 65 aña pasá na Monumentu di Statüt, durante kua tambe lo duna honor na yunan di tera ku a demostrá sabidoria, liderazgo i patriotismo durante di e periodo di lucha pa Kòrsou logra su Státus Outónomo, manera doktor Da Costa Gomez. Den e kuadro aki, lo para ketu i reflehá riba nifikashon di Statüt pa Kòrsou i kon den nos situashon aktual, Gobièrnu konhuntamente ku komunidat lo por sigui duna kontenido na esaki pa medio di aktonan inspirativo i komprometivo, komplementá pa akshon konkreto i relevante. Mas informashon tokante e akto konmemorativo deskribí ta sigui e dianan benidero pa medio di kanalnan ofisial di Gobièrnu.


text:
Den un entrevista pa Bon Dia Aruba, Josephine Albertus, directora di Sindicato SIMAR, ta elabora ariba e puntonan di prioridad cu SIMAR a presenta na Minister Endy Croes y tambe ta elabora ariba su biahe recien pa Boneiro, na unda cu el a bay observa innovacion den e sector di enseñansa.
Un di e puntonan di prioridad cu SIMAR a presenta na Minister Croes tabata e problematica di e instructornan di landamento, na cual e Minister a trece un solucion. Sra. Albertus ta splica cu aunke e ta satisfecho cu e solucion cu Croes a trece pa e instructornan, e solucion aki ta uno temporal. “Nan tabata den un situacion precario y a bin cu un solucion temporal pa aworaki, pasobra e Minister di Enseñansa anterior a duna nan OVO y den e OVO ey nan a wordo perhudica pasobra nan mester a paga hopi premie”, el a splica.
“Minister nobo, Endy Croes a trek e OVO in y el a duna nan e contract bieu cu nan tabatin. Pero e contract bieu cu nan tabatin no ta e contract ideal pasobra nan no ta bao up pension, dus nan no tin niun beneficio ora cu nan yega na un edad di pensioen, y e no ta un contract di tempo indefini. E ta un contract cu tempo defini, cu ta cada bes un aña y nan ta riba esey caba pa casi 30 aña, y esey nos tin cu cambia”, el a agrega.
El a splica cu pa perhudica e instructornan di landamento, nan a bin cu un acuerdo cu nan lo bay back pa un aña ariba e contract bieu, y durante e aña aki SIMAR lo bay sinta hunto cu Croes y DRH pa asina bin cu un contract cu no ta kita nan derechonan. “E ta un solucion temporal y den e aña aki nos mester bin cu un solucion duradero, pasobra nan mester por bouw up pensioen”, el a bisa.
E ta sigui splica cu e solucion temporal a kita e OVO y pa e fin di luna aki nan por wordo paga normal y nan lo paga 6.6% na premie y e resto gobierno ta paga. Den e OVO e instructornan mes mester a paga 26% na premie, apart di e 5% cu a wordo corta di nan salario. E ta enfatisa cu e despues di e solucion temporal aki e meta principal ta cu e instructornan mester haya un contract di tempo indefini y nan mester bao up pensioen.
Werksternan di SKOA
Pa locual ta e problematica di e werksternan di SKOA y e comision cu Minister Endy Croes a forma pa bin cu solucion, Sra. Albertus ta indica cu e no ta wak e beneficio di un comision, pasobra e Minister di Enseñansa anterior tambe tabatin un comision y ya caba tin mas cu un aña di esaki y ainda no a yega na un solucion. “Kico un comision ta bay haci aworaki? Atrobe, si ya caba nan tin mas cu un aña caba cu un comision, mester bin cu un solucion. Anto esey ta e parti pica, pasobra cada biaha ta bin cu un comision, pero ainda e situacion no a wordo soluciona; ta djis un rekmento mi ta haya di e incertidumbre cu e werksternan ta aden y cu SKOA ta aden”, el a bisa.
“Ami ta haya eigenlijk un tiki ridiculo, pasobra tabatin tanto tempo cu un comision. Aworaki bo ta bin como minister nobo y bo ta bin cu un comision atrobe, y ainda nan ta den incertidumbre y ainda nan no tin solucion”, el a agrega.
Sra. Albertus ta splica cu nan a entrega na Croes e mesun rapport cu nan a entrega na formador, unda cu nan ta duna un bista amplio di con enseñansa ta actualmente y loke mester cambia. E top tres punto cu SIMAR a presenta na e Minister ta e finanzas, e leynan anticua y e non-jaar taak, pasobra e ta indica cu e docentenan mester haya tempo pa profesionalisa nan mes. “Esey ta e tres puntonan oficial cu nos a keda elabora ariba dje.”
Bishita na Boneiro
Sra. Albertus a yega apenas dialuna back for di Boneiro. E ta splica cu e motibo di su biahe tabata pa bishita e scolnan, pasobra Boneiro a haci un innovacion grandi y e innovacion aki ta na caminda pa Aruba tambe. E ta splica cu el a bishita tur scol, Ministerio di Enseñansa, el a bishita e instancianan cu ta yuda cu e parti di cuido di e muchanan y el a bishita e institutonan cu ta yuda cu formacion di adulto y drop-outs. “Bo ta wak cu eynan e ta hopi miho hinca den otro cu akinan na Aruba, nos falta hopi”, el a indica.
El a sigui splica cu Boneiro a pasa innovacion, pasobra na aña 2010 tempo cu Boneiro a bira un bijzondere gemeente bao di Hulanda, mesora hopi placa a wordo manda pa Boneiro pa yuda nan y adelanta den innovacion. “Nan enseñansa ta por nada pa cada alumno, tur cos ta wordo paga”, el a bisa. “Aworaki cu mi a bay wak cada mucha tin un laptop di scol, cada scol tin por lo menos tres bes pa siman un trahado social cu ta yuda, cada klas tin un assistent hunto cu e maestro pa yuda, eynan e ta hopi miho structura.”
Segun Sra. Albertus a indica, na November, representantenan di Boneiro lo bin Aruba pasobra Aruba tambe mester cuminsa cu e innovacion. Hulanda a bin Aruba y a haci doorlichting, e rapportnan aki a wordo manda pa Boneiro tambe, mirando cu nan a innova caba y mirando cu e cultura di Boneiro ta hopi cerca di esun di Aruba. Y segun el a compronde, nan lo yuda Aruba den e innovacion.
“Nos no sa si e ta bay ta mescos, pasobra nan a hinca hopi placa eynan. Por ehempel pa Covid nan a haya 1.400 dollar pa cada alumno na Boneiro pa yuda cu e retraso cu e muchanan a haya den Covid. Akinan na Aruba nos no a haya nada. E aña aki nan tin un proyecto NPO unda nan a haya atrobe 900 dollar pa cada alumno pa yuda atrobe cu mas cosnan den innovacion, y eynan nan tin proyectonan despues di ora di scol, proyectonan cu ta yuda e muchanan cu e formacion social y tur esey ta por nada, scol ta regel esey”, el a agrega.
Sra. Albertus ta indica cu un di e motibonan pakico Aruba ainda no ta na e nivel di innovacion na Boneiro ta pasobra cada biaha cu papia di innovacion mester e financiamento. “Eynan ta e situacion fastioso y nos tin cosnan cu nos tin cu drecha. Cerca nos ta 240 miyon ta e averahe cu nos tin pa enseñansa, pero un parti grandi di esaki no ta wordo usa bon.”
Sra. Albertus a splica cu e ta trahando ariba un rapport cu lo bay detaya tur e bishitanan cu el a haci na Boneiro y esaki e lo entrega na Minister di Enseñansa tambe pa nan sa kico ta na caminda.


text:
ORANJESTAD, Aruba – Desde 2016 Bureau RampenBestrijding Aruba (BRA) ta implementando un plan di REHAB “The Thirsty, The Hungry and The Tired” pa reenforsa e team di First Responders durante un calamidad. E plan su meta ta pa hisa Aruba su capacidad di resistencia pa e pais por recupera mas liher despues di un calamidad.
Den combersacion entre BRA y Aruba Hotel & Tourism Association a nota cu e ekipo lo beneficia di tin disponibilidad di un golf cart durante maneho di un crisis. Un golf cart por wordo usa pa transporta BRA su team y diferente articulonan di necesidad.
AHATA a bai en busca di un golf cart entre su miembronan y Divi Dutch Village/Divi Village Golf & Beach Resort a ofrece di restaura un golf cart y regala esaki na BRA.
Cu e ekipo aki First Responders por ta bon cuida pa asina nan sigui sirbi e comunidad efectivamente durante un calamidad.
Divi y AHATA a coordina e entrega oficial na e Director di BRA, Sr. Rino Hermans pa uso den e plan “The Thirsty, The Hungry and The Tired”. Un danki ta dirigi na Divi Dutch Village/ Divi Village pa e valioso gesto.
Den e potret (di links pa rechts): Representante di AHATA- Vanessa Rasmussen, Divi Pro Shop Manager- Yanel Olivero, Director di BRA- Rino Hermans, GM di Divi Dutch/Divi Village Golf & Beach Resort- Ferry Zievinger, Representante di BRA- Rene Ridderstaat.


text:
Riba 17 mart 1949 ta 70 aña di e promé elekshon general (hende muhé i tur hende hòmber por a vota). Esaki ta e promé artíkulo pa konmemorá e echo.
Vikario apostóliko di Kòrsou, mgr. Van der Veen Zeppenfeldt algun dia promé ku elekshon pa Staten riba 17 mart 1949 ta saka un Karta di Kuaresma atvertiendo katólikonan pa no vota riba Partido Demokrat (DP) pasombra e partido ta “kontra di e prinsípionan katóliko”, esta “christelijke orde en een betere beleving van het christendom”. Segun e iglesia, DP siendo no katóliko, tabata inkapas pa goberná kristianamente. No ta un sorpresa ku DP a protestá fuertemente kontra di elekshon riba djaluna pasombra katólikonan tabata usamisa riba djadumingu pa propagá i influensiá voto (https://alexdavidrosaria.blog/2019/01/15/pakiko-ta-vota-riba-djabierne/).
Den e mesun karta mgr. Van der Veen Zeppenfeldt ta pidi pa no vota pa Nationale Volkspartij (PNP) i ta menshoná mr. dr. Moises da Costa Gomez (Dòktor) na nòmber apesar ku PNP tabatin un ideologia kristian. Dòktor lo tabata asta peligroso den su wowonan. E rabia di iglesia katóliko riba Dòktor pa kua finalmente pastor Amado Römer na 2007 a pidi pordon, tin su historia. Na 1935 mgr. Verriet i Dòktor a lanta Partido Katóliko (CRKP). Sinembargo pa Dòktor, CRKP tabata ‘slow’ pa sostené derechi di voto universal i outonomia interno. Dòktor a kibra ku CRKP na 1948, pero no a entregá su asiento na partido. CRKP ta kibra i algun miembro ta lanta Partido Katóliko di Pueblo (KVP). Hopi ta brua CRKP i KVP den otro. Ta dos partido diferente. Otro miembronan di CRKP ta sigui Dòktor i lanta PNP. E odio di iglesia kontra Dòktor tabata asina profundo ku a ninga dera Dòktor den un santana katóliko.
Kua tabata e úniko partido ku mester a vota p’e segun iglesia katóliko? KVP. Pasombra e tabata e úniko komprometé na prinsipionan di Vatikano i iglesia. Resultado di elekshon tabata un sla formal pa iglesia. KVP a saka solamente un asiento i PNP a gana elekshon. E prinsipal defensor di iglesia katóliko, korant Amigoe, a papia di “een klap in ons gezicht”. DP, ku a sali na di dos lugá djis tras di PNP, a premirá e komienso di final di e era di dominio di iglesia den polítika.
Willemstad, Curaçao


text:
SKOA: Peticion pa inscripcion pa aña escolar 2022-2023
Stichting Katholiek Onderwijs Aruba (SKOA) ta informa cu por acudi na su website y sigui e instruccionan pa por haci e peticion pa inscripcion pa aña escolar 2022-2023.
Si e peticion drenta incompleto, e alumno no ta bin na remarca pa inscribi den un scol di SKOA.
Pa por inscribi na un scol preparatorio e alumno mester cumpli cuater (4) aña prome cu 1 di October 2022 y cumpli cu e rekisitonan exigi.
Muchanan cu ta haci aña despues di 1 di October te cu 31 di December 2022 por inscribi tambe.
Pa mas informacion y pa haci e peticion, acudi na e website di SKOA:
Info / Contact
Pa mas informacion mester tuma contacto cu:Scroll To Top


text:
Fatima College su soño a bira realidad
Articulo original cortesia di Bon Dia Aruba
Ayera un hecho importante den historia di Fatima College na Dakota a sucede cu lo trece un clima agradabel di estudio, tanto pa e docentenan como pa e muchanan di e scol basico aki. Tur nan klas a haya airco danki na e donacion haci pa e Club Chines y Asociacion di Comerciante Chines na Aruba. E acontecimento aki a conta cu presencia di presidente di e asociacion aki, William Cheng, directora di SKOA, Anuesca Baly, cabesante di Fatima College, Franklin Richardson y tambe un grupo di docente.
Juff. Tahira Lopez di klas 4 a cualifica e dia aki como uno “hopi special y un logro masha grandi cu nos ta celebra.” E tabata un pakete completo: renobacion di nan sistema di coriente y airco pa cada un di nan shete klas.
E aña aki a bira un excepcion compara cu e añanan anterior vooral den e temporada aki di horcan cu ta produci hopi calor. Te hasta den pasado nan a yega di manda e muchanan cas debi na e calor insoportabel aki. Aña pasa buscando un solucion nan a cuminsa cu actividad pa colecta fondo pa medio di benta di rifa cu ayudo di sponsornan. E placa colecta a yuda nan pa renoba nan sistema di coriente. Pero e otro reto a bira e airco pa 7 klas.
Donacion airco
Ta akinan unda Club Chines y Asociacion di Comerciante Chines a drenta den accion pa mustra un biaha mas nan compromiso cu nos comunidad. Ya caba nan a hacie cu Cacique Macuarima School ora cu parti di nan instalacion a kima. Y durante e pandemia di Covid tambe nan a yega di bin cu dos container di cuminda como donacion pa yuda e famianan registra den Fundacion Pa Nos Comunidad.
E biaha aki Juff. Joann Simon di klas 6 a acerca Sr. Cheng pa wak con nan por yuda Fatima College pa su soño di por tin airco bira un realidad.
Di biaha el a mustra su boluntad y esunnan di nan miembronan cu nan kier yuda cu e bunita obra aki. Willem Cheng a bisa cu e mes a bini for di Dakota. Mas cu 25 aña pasa nan tabatin negoshi na Tarabana. Cheng a bira nostalgico ya cu e ta corda tempo cu el a bay scol. “Unda nos por yuda, nos ta yuda,” el a bisa.
Di su banda den nomber di SKOA, Anuesca Baly a gradici Sr. Cheng pa e bunita gesto cu nan a haci cu Fatima College. El a bisa cu no solamente SKOA ta gradici pa e gesto aki, sino cu Sr. Cheng mescos cu otro comerciantenan ta yuda SKOA. Nan ta sigui stimula e comerciantenan pa sigui inverti den scolnan. “Pasobra e scolnan ta e futuro, caminda e muchanan ta, y caminda e muchanan por siña mas miho,” el a bisa. El a menciona cu semper Fatima College tabata keha di basta calor, specialmente den temporada di september.
Cabesante di Fatima College, Franklin Richardson a declara cu e proyecto di airco aki tabata uno cu nan tabata anhela pa hopi tempo. Un aña y mey nan a lanta un comision pa bira realidad e proyecto aki. El a gradici e miembronan di e comision aki pa nan esfuerso y dedicacion. Pero tambe na tur e team di Fatima College cu a yuda cu nan actividadnan pa nan por haya fondo.


text:
KRALENDIJK – ‘Be Wasabi’ a habri; awor un realidat. Tur djaweps, djabièrnè i djasabra durante dia por kumpra kos pa kome den Kooyman na ‘Be Wasabi’.
Radio Live 99.9 FM a papia ku Jennifer Pocornie-Martis, kende ta atendé ku e tienda i el a konta kon nan ta funshoná. “’Be Wasabi’ ta un instituto ku ta traha ku tur loke tin di aber ku desaroyo personal; ‘Coaching’ i ‘Team building’. E loke tin awor den ‘Kooyman Mega Store Bonaire’, ta loke nos a hasi huntu ku ‘Posada Paramira’, esanan ku ta entrega nos kuminda pa bendé. No solamente nos ta ofresé kuminda pa yena barika di hende, sinembargo tambe alimentu pa e mente. Nos ta papia ku e kliente den un forma positivo pa yuda nan den nan desaroyá. For di siman pasa nos a kuminsá ku bendementu di kuminda i pa awor ta solamente 3 dia, i segun tempu, ta ahustá e servisio. ‘Be Wasabi’ tin pa ofresé; e famoso pan será ku ham di Pasku manera ta yam’é. Meskos pan sera ku; galiña, bakiou i baka stoba. Tambe tin sùlt, pastechi i krokèt tur dia. Banda di kuminda, tin kos di boka dushi, pues ku un palabra; tur loke e hende mester pa sisti su stoma”, Jennifer Pocornie-Martis a bisa. ‘Be Wasabi’ ta habri tur siman; djaweps, djabièrnè i djasabra, 8or di mainta pa 6’or di atardi. Pasa i disfrutá di algu di nan spesialidat. Riba potrèt Jennifer Pocornie-Martis i su kolega Michaela Hooi, mas algun kliente.


text:
Reduccion den salario y beneficio di Parlamentario, Ministernan y trahadornan di gobierno y di companianan estatal, ta un condicion di Hulanda pa mustra solidaridad den tempo di crisis
Aruba mester ta solidario cu su mes promer cu por haya yudansa
ORANJESTAD – Manera ta conoci caba, Hulanda ta pone fondonan di e pagador di belasting Hulandes disponibel pa asina Aruba por enfrenta e crisis di likides cu COVID19 ta trece cune. E fondonan aki no ta un regalo di Hulanda. Nan ta fiansa cu Aruba ta haci den tranche di 3 luna y pa cada tranche Hulanda a pone condicion. Un condicion pa Aruba por a ricibi e prestamo na luna di juni 2020 tabata un reduccion den salario y beneficio di Parlamentario, Ministernan y trahadornan di gobierno y di companianan estatal.
Aruba mester yuda su mes promer
Den e pensamento di Hulanda, pa nan por ta solidario cu Aruba na momento di e crisis aki, Aruba mester yuda su mes promer. Pesey como muestra di solidaridad Hulanda kier a mira cu Aruba mes ta haci algo pa yuda esnan cu ta den necesidad grandi debi na e crisis cu COVID19 ta trece cune. E condicion aki a traduci su mes den un rebaho di 25% serca Parlamentario y Minister, un rebaho di 12,6% serca e empleado publico y e empleado na companianan estatal y 20% di rebaho pa e directornan y hunta di supervicion di companianan estatal, den salario y beneficio.
Tot nadere order
E rebaho aki ta un condicion cu a keda riba mesa y lo keda conta ‘tot nadere order.’ Esaki kiermeen cu tanten cu Aruba pa falta di likides mester depende di e fiansanan di Hulanda pa por cubri e necesidad financiero, lo mester bay cumpli cu e condicion aki pa por keda ricibi yudansa di Hulanda. Si no cumpli, Aruba ta core e riesgo di no por conta cu e fiansanan di Hulanda cu consecuencia devastador pa Aruba. Asina por ehempel Aruba no lo tin fondo pa por paga FASE, Subsidio di Salario y cumpli cu e otro obligacionan financiero. Aruba mes lo mester bay busca fondonan otro caminda. E ultimo aki lamentablemente ta bay bira hopi dificil debi na e posicion financiero di Aruba na e momentonan aki y debi cu Hulanda lo mester bay aproba pa Aruba subi mercado internacional di capital.
Aruba ta cumpli cu e condicion aki
Te cu awor, Aruba a sa di cumpli cu e condicion aki. E ley pa corta den salario y beneficio di Parlamentario, Minister y empleado publico a keda pasa. E companianan estatal a duna oido na e peticion di Minister President pa haci e rebahonan necesario. A opta pa no hinca e rebaho di e companianan estatal den ley ainda, ya cu tur a cumpli cabalmente y a demostra e solidaridad cu Hulanda a exigi.


text: Nos a risibí e notisia tristu di fayesimentu diripiente di pastor Julio Palacio, presidente di Iglesia Atventista pa e region wèst di Venezuela. Pastor Palacio ta konosí i apresiá den Karibe Hulandes siendo ku el a sirbí for di aña 2000 komo e presidente di Iglesia Atventista pa e region ku ta inkluí e islanan di Aruba, Bonaire i Kòrsou. E tabata esun ku a entregá e islanan aki na Asosiashon General di Iglesia Atventista: Divishon Inter-amerikano na 2014. Nos ta deseá forsa na su kasa Milder, su yunan Julio jr. i Humil, tambe na demas famia i koleganan. Señor a primintí: “Felis esnan ku for di awor akí muri den union ku Señor.’ ‘Sí,’ Spiritu di Dios ta bisa, ‘nan lo sosegá di nan matamentu di kurpa, pasobra fruta di nan trabou ta kompañá nan” (Revelashon 14: 13).


text:
Raadonderwijs Arbeidsmarkt Caribisch Nederland (ROA CN) a nombra Instituto Hudisial Hulanda Karibense (JICN) komo un ‘Leerbedrijf’ rekonosé. Pa motibu di e rekonosementu aki ROA CN a entregá gerensia di JICN e sertifikado ku ta pertenesé na e rekonosementu aki. Ofisialmente ROA CN a rekonosé e instituto 2 aña pasá, pero tambe debí na e situashon rondó di coronavirùs no tabata posibel pa hasi entrega mas promé.
JICN for di e momento di rekonosementu komo ‘Leerbedrijf’ ta sòru pa estudionan (MBO) pa detenido, den koperashon ku Fundashon Forma. Komo ‘Leerbedrijf’ rekonosé e instituto ta outorisá pa fasilitá un stazje – awendia konosé komo formashon profeshonal práktiko – pa studiante eksterno pero tambe pa detenido. JICN mes tin mas ‘leermeerster’ den servisio, ku ta di train i outorisá pa guia detenido i studiante durante nan formashon profeshonal práktiko.
E posibilidat pa sigui un estudio pa detenido ta un parti importante den e proseso di re-integrashon. Dor di konektá edukashon den detenshon ku edukashon pafó di detenshon, detenidonan por traha dirigí na haña un diploma – i ku esaki na su futuro.


text:
Geplaatst op 20 november 2019
WILLEMSTAD – Ta hasi 30 aña ku e Derechinan fundamental di kada mucha a keda ankrá 20 novèmber 1989 den e konbenio/tratado internashonal kaminda e derechi di e mucha ta pará sentral. Ta trata di derechinan manera derechi di tin un identidat, derechi di tin un famia, derechi riba enseñansa, derechi di ekspreshon liber, derechi riba un desaroyo sosial saludabel, derechi riba un ambiente sigur i hopi mas. Tur esakinan ta di importansha pa e desaroyo di kada mucha. Tambe den e deklarashon universal di derechi humano, artíkulo 3 ta bisa ku: “ Everyone has the right to life, liberty and security of person”. Ta pa e motibu aki ‘Dia Internashonal di derechi di mucha’ ta un dia mundial hopi importante, komo ku hende mester pone atenshon na e generashonnan ku mester sigui guia humanidat … den un ambiente sigur i sin violensia.
Gobièrnu ta mira seguridat komo un di e pilarnan primordial den desaroyo di kada mucha pa un bon formashon ku ta garantisá oportunidat igual i ekitativo pa bira un suidadano ku por partisipá di un forma konstruktivo i kontribuí na desaroyo ekonómiko i desaroyo sosial general di sosiedat. P’esei Ministerio di Enseñansa, Siensia, Kultura & Deporte (ESKD) huntu ku otro ministerionan ta pone lus riba e área di seguridat den e periodo aki. E akuerdo di koperashon ku Ministerio di Hustisia a firma ku Ministerio di ESKD riba 12 di ougùstùs último na apertura di aña eskolar 2019/2020 a sirbi komo base pa huntu traha riba e parti di seguridat na skolnan. Alabes e trayekto huntu ku Ministerio di Desaroyo Sosial, Labor i Bienestar kaminda e mucha su derechinan ta pará sentral tur ta forma parti di un totalidat. Vários otro organisashon i fundashon tambe huntu tin diferente trayekto ku ta yuda karga e desaroyo di e mucha huntu ku Gobièrnu komo un entidat trahando na bienestar di nos sosiedat.
Basá riba e koperashon ariba menshoná a kuminsá ku e trayekto pa alsa seguridat rondó i na skol. Seguridat na skol ta keda sostené pa Ministerio di Hustisia den estrecho koperashon ku Ministerio di ESKD. Aktualmente a kuminsá ku un proyekto kaminda Kuerpo Polisial ta duna sosten na skolnan den 5 diferente barionan ku ta Otrabanda, Bandabou/Barber, Punda, Montaña i Rio Canario. E agentenan polisial (Buurtregisseurs) ta sostené e kabes di Skolnan (Schoolleiders) pa ku e área di seguridat na skol. Huntu ku mas organisashon ta tene seshonan informativo. Tur esakinan huntu ta pone ku asina ta halsa e seguridat na skol i tambe den bario kaminda e desaroyo sosial di e mucha mester tuma lugá den un ambiente sosial sano. E inisiativa riba e tereno aki ta pa yuda krea un ambiente sigur i plasentero, kaminda profeshonalnan ta duna sosten na e hóben pa e por desaroyá trankil i di un manera sano. Alabes por bisa ku e trayekto aki ta kanando bon i ya kaba por mira ku e koperashon ta dunando bon resultado pa ku komunikashon entre Kuerpo Polisial i Skolnan, i komo fruta di esaki, oumento di seguridat sosial i físiko.
Gobièrnu di Kòrsou ta hopi satisfecho ku ta trahando riba e trayekto aki, pa asina trese trankilidat i halsa seguridat den skolnan tantu pa e alumno, studiante, e dosente pero tambe e mayor. Alabes ta konta ku sosten di komunidat kompletu, pasobra seguridat den área di skol i den nos barionan, ta nos tur su responsabilidat i tambe e ta un derechi fundamental di tur mucha. Tur esakinan ta konforme e akuerdo di gobernashon pa duna atenshon na nos muchanan i stimulá nos komunidat den desaroyo positivo.
Gobièrnu di Kòrsou i Gabinete Rhuggenaath den su totalidat kier a felisitá henter pueblo di Kòrsou riba e dia tan importante aki pero en espeshal nos muchanan enfatisando e deber ku nos komo komunidat i Enseñansa tin pa ku derechi di mucha ku enfoke riba e área di seguridat.
—
Komunikashon
Ministerio di Enseñansa, Siensia, Kultura & Deporte
United Nations:
History Children’s day (https://www.timeanddate.com/holidays/un/universal-childrens-day)
On December 14, 1954, the UN General Assembly recommended that all countries should introduce an annual event from 1956 known as Universal Children’s Day to encourage fraternity and understanding between children all over the world and promoting the welfare of children. It was recommended that individual countries should choose an appropriate date for this occasion.
At the time, the UN General Assembly recommended that all countries should establish a Children’s Day on an “appropriate” date. Many of the countries respected this recommendation and the Universal Children’s Day has since been annually observed on November 20. There are however, some countries, such as Australia and India, which still chose various different dates during the year to celebrate this day.
On November 20, 1959, the UN General Assembly adopted the Declaration of the Rights of the Child and on November 20, 1989, it adopted the Convention on the Rights of the Child. Since 1990, Universal Children’s Day also marks the anniversary of the date that the UN General Assembly adopted both the declaration and the convention on children’s rights.
Kinderrechten: https://www.kinderrechten.nl/professionals/verdragstekst/


text:
Master Eric Barry di San Nicolas Taekwondo Center hunto cu su coach Shaul Illidge a prepara nan team pa e di 8 Aruba Caribbean Cargo Taekwondo Cup y nan ta conta pa bay cu e copa.
Despues di vakantie grandi Master Eric Barry y Shaul Illidge a pone nan cabes hunto pa asina prepara nan team. E team di San Nicolas Taekwondo Center ta consisti di e siguiente atletanan;
Carlos Hernandez.
Jewell Illidge.
Ray Jean Lejuez.
Nykwana Duinkerk.
Rushneldy Lejuez.
Christopher Geerman.
Akeem Ignacia.
Akeal Richardson.
Master Eric Barry y Shaul Illidge tin confiansa den e team aki y nan ta bay carga e nomber di San Nicolas Taekwondo Center.


text:
Carquest Auto Parts Aruba tin e placer di anuncia cu suAutoparts lo ta cla pa sirbi pueblo.
Lo habri su porta nan diadomingo 12 di September 2021 pa 9am. (soft opening).
Lo cuminsa duna servicio y product nan di calidad halto maneraja Carquest ta conoci pe na comunidad di Aruba.
Carquest ta situa na Piedra Plat 93 schuin tegenover di stadion di Britannia
Horario di servicio lo ta:
Dialuna pa diasabra 08.00-12.00 13.00-18.00
Diadomingo 09.00-13.00
CARQUEST TA THE BEST
Carquest Auto Parts Aruba ta cla pa duna Aruba the BEST
Loke bo no ta wak puntra pe nos tine.
BO TA INVITA PA DIADOMINGO AWOR PASA BISHITA NOS Y WAK NOS ESTBLECIMENTO NOBO NOBO, CU HENDE NAN AMABLE CLA PA SIRBI BO.


text:
Diabierna ultimo Gerencia di Departamento di Aduana conhuntamente cu Minister di Finansas, sr.
Angel Bermudez, Staf, sindicato SADA y demas empleadonan a celebra cu un grupo grandi di
empleadonan di Aduana den un ceremonia di huramentacion, entregamento di diploma na tur
esnan cu a termina e opleiding di Hoofdkommies der invoerrechten en accijnzen (I&A) exitosamente,
hubilarionan cu a cumpli 25 aña di servicio y promocion. Cu otro palabra Departamento di Aduana
tabata den pleno celebrashon.
E ceremonia a cuminsa cu huramentacion di 17 empleado tanto funcionarionan di Aduana como
empleadonan den e ramo administrativo. Despues a continua cu e entregamento di diploma na
funcionarionan di Aduana cu a termina nan opleiding exitosamente. Tambe e hubilarionan cu a
cumpli 25 aña di servicio den Cuerpo di Aduana a risibi nan decreto Gubernamental.
Director di Departamento di Aduana y Minister di Finansas a gradici e grupo di funcionarionan di e
Cuerpo di Aduana pa nan dedicacion y servicio na nos comunidad alabes a encurasha e grupo di
Hoofdkommiezen pa nan sigui hasi nan best pa sigui crese den nan carrera y a recorda e
funcionarionan cu a huramenta kiko nan compromiso y contribushon ta tanto pa Departamento di
Aduana como tambe nan huramento y promesa como empleado publico.
Banda di e huramentacion, entregamento di diploma y felisitando e hubilarionan tabata tin varios
otro promocion. Sra. Carondina Leijdekkers a ricibi su decreto Gubernamental y insignes cu ta
corresponde den e rango di Adjunct Inspecteur der I&A. Sr. Paul Vandormael tambe ta oficialmente
den servicio di Cuerpo di Aduana den e funcion como “Comptroller” y durante e ceremonia sr.
Vandormael a risibi su decreto Gubernamental pa cu esaki. Sra Jeanella Dubero a wordo promovi pa
e funcion di Klerk 1ste klasse y a risibi su decreto Gubernamental pa cu e funcion menciona.
Persbericht
Van:
Contactpersoon:
Aan:
Datum:
Betreft:
Departamento di Aduana
Marilyn Orman-Wout, Management Assistant
Alle media
1 september 2017
Departamento di Aduana a celebra cu un grupo grandi di
funcionarionan cu diferente ceremonia
Gerencia, Staf y personal di Departamento di Aduana ta felicita un y tur cu a huramenta, gradua pa
cu e rango di Hoofdkommies der I&A, a celebra nan 25 aniversario di servicio, a ricibi nan promocion
y nan insignes hopi perseverancia, sabiduria y cu Dios por guia y proteha cada un den nan tareanan
diario.


text:
Diadomingo a tuma lugar e Festival “Un Canto na nos Himno y Bandera”, Minister Xiomara Maduro encarga cu cultura tabata presente pa sostene nos cantantenan Infantil y Hubenil. Un festival caminda e participantenan hoben a presenta cancionnan dedica na nos Celebracion di Himno y Bandera. Un pabien y reconocimento tambe na tur e compositor-, areglista-y gruponan cu a duna un bunita presentacion.
Pa motibo di e pandemia di Covid19 esaki a tuma lugar virtual sin publico general. Canalnan di television, radio y social media a transmiti esaki y comunidad por a disfruta esaki na cas den tur seguridad y trankilidad.
E ganadornan ta lo siguiente:
Categoria 4-6 aña: Ganado absoluto: Ian Tromp cu e cancion “Number 1” acompaña pa agrupacion musical Comcomber Stoba. 2do lugar: Qu-Lainey Jansen cu e cancion “Dushi Dushi” acompaña pa agrupacion musical Comcomber Stoba. Un pabien tambe na Alyna, Lysanne y Jaymerson cu nan presentacion.
Categoria 7-9 aña: Ganado absoluto: John-Maynard Wever cu e cancion “Mi isla tropical” acompaña pa agrupacion musical Sabor Crioyo. 2do lugar: Akyrah Margarita cu su cancion “Shon Tai di Jamanota” acompaña pa agrupacion musical Alma Folklorico. Un pabien tambe na Ishem y Ruwell cu nan presentacion.
Categoria 10-12 aña: Ganado absoluto: Caylee Pietersz cu su cancion “Den tur momento” acompaña pa agrupacion musical Comcomber Stoba. 2do lugar: Jaylon Machado cu su cancion “Namora” acompaña pa agrupacion musical Comcomber Stoba. 3er luga: Mary-Jane Bueno cu su cancion “Imagina” acompaña pa Tipico Colegio Arubano. Un pabien tambe na Maria Christina, Xean-Gelinah, Ivy-Ann y Reanne, Lizienne, Georvin, Jurian y Michelyenne cu nan presentacion.
Categoria 13-17 aña: Ganado absoluto: Jaydiene Croes cu su cancion “Hasta si bo ta keto” acompaña pa agrupacion musical Oruba. 2do lugar: Jorienne Angela cu e cancion “Awor o Nunca” acompaña pa agrupacion musical Alma Folklorico. Un pabien tambe na Xenon, Zoë y Jorzinho cu nan presentacion. Masha danki y pabien tambe n’e organisador Comision Promove Cultura, Comision Celebracion Dianan Nacional, Patrosinadornan, Cuerpo di Hurado, medionan di comunicacion y tur cu a contribui pa un bunita festival di nivel halto.


text:
Na aña 1910 un diseñador y arkitecto Frances a diseña e interesante diseño di e faro di concret di California na Aruba cu ta keda na Hudishibana. Construccion a cuminsa na aña 1914 y a tuma dos aña pa termina. Nan a usa blokki di piedra grandi cu tabatin rond di e area y tambe kalki y cement y e toke final di e parti conico, blancha blanco mescla cu aloe, kalki y colorido. E punto mas halto di e faro ta 100 pia y e punto aki tabata traha di metal cu nan tabata kier pa asina e top lombra ora cu e solo dal su briyo riba e paisahe.
E faro a wordo traha riba un pida tereno plat entre 1914 y 1916 yama Hudishibana, un nomber di Indjan. E construccion tabata bou direccion di personanan di Hulanda y Corsou. Entre otro, Cola de Bruyn (Carpinte); Cola van Leeuwen (Metsla) y Victor Wawoe (Metsla). Tambe a bin acerca, Johannes (Janchi) Wolff. Pa e lus a encarga un lampi di gas na Francia, pero debi na e Di Prome Guera Mundial, a tarda hopi pa entrega esaki. E compania cu mester a entrega tabata “Barbier, Benard & Turenne” (Parijs; Dessin No. 151032, Phare d’Aruba N.W. Punt – Ensemble). Cu e entrego aki e sistema mester a permiti cu e lus por wordo gedraai door di un pomp manual di combestibel. E draaimento di e lus a bira uno hopi ingenio. Asina e lus por a duna bastante claridad henter anochi. Tambe mainta e cuidado di e faro por a bin controla e funcionamento di e lus. Na aña 1918 e lus a bira operacional pa prome bes na e faro di trinta meter halto. Seis bes pa minuut un señal di lus cu intermedio di dies seconde. E prome cuidado di e faro tabata Jacob Jacobs di Corsou. El a siña hopi for di e faro di Klein Corsou.
Dia 3 di januari 1921 e director suplente di Obranan Publico a skirbi un carta na e gezaghebber: “Mi ta tuma e oportunidad aki pa informa cu e cuidado di e faro nobo na e parti noordwest di Aruba, J. L. Jacobs cu e viahe aki ta bay. Algun necesidad manera combestibel, swavel, alcohol, parafina, glicerina, dos evaporador, un hempchi, un stoffer, un prullenbak, dos bateria, un sambechi, cinco meter di catuna, un habon, acido hidroclorico, y algun solder, cu mi a bisa Sr. Jacobs cu e mester pa eherce su trabou.
Archivo Nacional ta warda un reportahe skirbi na man di Jacobs di e luna di april di e aña ey. “E aparato di lus, di orario, mashin di rotacion, e faro y edificio ta na ordo. E lus a draai bon y duna bon claridad. Tin un scarcedad di awa, pasobra e regenbak no tin awa. Aruba 1 di mei 1921, e cuidado di e faro, J. L. Jacobs” E cuidadonan di e faro ta traha warda. E cas di cuidado na parti west zuidwest di e faro cu tabata pertenece na e faro tabata un edificio traha pa dos biba. Na parti zuid tabatin un trapi largo pa e direccion di e cas. E cas aki a wordo converti den un edificio grandi. E faro tambe a wordo converti den un contexto historico cu e rampa di SS California den un navigacion intensivo for di e tempo bon di e refinerianan. E faro aki tambe tabata pertenece na banda di e reconocemento di Aruba.
E faro aki a cende un lampi den un linea di aproximadamente trinta meter. E construccion di stal pa e lampi, spielnan tabatin mas o menos cincuenta pia halto. Den e periodo di 1965-1970 tabata usa gas acetylin y entre 1969-1970 a cambia pa coriente pa e lampi, unda a modernisa e mecanismo. Na e parti abou na e trapi tin algun coneccionnan di e botternan di gas di e tempo cu tabata usa gas acetylin.
E nomber di e faro a bini di un barco di palo cu yama SS California cu a naufraga y sink y ta drumi den fondo di lama na 40 pia di awa cerca di tera. Rondona di e faro ta hopi interesante y yena cu paisahe di piedra, duinnan di santo blanco cu ta hopi popular pa hobennan bay surf rond di e faro. E ta hopi pret y popular cu bo mester djis tin un carson fuerte of jeans y bin abou di e duinnan con cu bo kier. E faro di Aruba ta un di e bistanan di mas interesante riba e isla. E ta keda cerca di e beach di Arashi.
E faro a wordo traha pa avisa barconan cu nan ta cerca di e costa di Caribe, e monumento aki ta duna bo un bista den e historia y un di e bistanan mas atractivo di e beyesa di nos isla. E faro ta para eynan como un simbolo di e ruina di e barco di stoom yama S.S. California cu a naufraga den mei anochi di 23 di September 1891 na e costa noordwest di Aruba. For di e tempo ey ta para den e olanan di lama. E barco aki tabatin e custumber di trece fruta for di Sur America pa Aruba. E biaha aki e tabata bini for di Liverpool yen di mercancia manera paña, provisionnan y
muebles.. E anochi ey e tripulacion tabatin un fiesta grandi abordo, y nan tabata mas preocupa riba e carga di e barco y tabata benta carga di e barco den lama pa asina nan por bende nan na Playa, por lo menos asina nan a conta. Otro storia ta bisa cu e motibo tabata pa e barco no sink. Segun esakinan tabata spula na tera, nan tabata wordo piki door di localnan pa ser bendi den Mercado.
Dos agente policial for di Corsou a wordo yama pa Aruba pa bin preveni e localnan sigui piki e articulonan cu tabata spula na tera. Sigueindo pa e parti nort di e isla, e dos polisnan tabata stop y puntra direccion di un luga cu yama California. Nan no tabata na haltura cu California tabata un barco, nan ordo tabata simplemente pa yuda polisnan local. E localnan tabata hari con e polisnan tabata rondia un “luga” cu ningun hende a yega di tende di dje. Asina e faro aki a haya e nomber di California y tambe e duinnan popularmente a wordo yama Duinnan di Californa.
Hopi di e articulonan cu a daña door di e awa di lama, a wordo “afgekeurd” y a ser bendi na un prijs barata na mercado y otronan. E tempo ey no tabatin e abundancia manera actualmente y e muchanan cu tabata bay scol, tabata asina contento cu nan bistirnan cu nan tabata yama “cosnan gesink”. Nan tabatin un sonrisa riba nan cara.
E barco ta rondona di formacionnan grandi coral y un abundancia di piscanan tropical. Awo e unico obheto cu a keda ta un bloki di motor y un anker.
Mescos cu e sitionan di Boca di Andicuri, Brug Natural, no ta consehabel pa sambuyadonan nobato trata di sambuya den e area aki pa motibo di coriente fuerte y lama bruto, aunke e ta recomenda pa solamente pa sambuyadonan cu experticio. Fotografonan cu sa sambuya den e area aki, ta bin cu potretnan di color di spons, mata y coralnan grandi. Tribon tin bes por wordo mira den e area, pero yacupeper y picuda ta mas frecuenta. Awo e unico obheto cu a keda di e barco ta un bloke di motor y un anker.
Sambuyadonan nobato ta haya e beach di Arashi mas sigur y lama mas calma Den e area aki antes tabatin dos avion bou awa, un Lockheed Lonestar chikto cu a disintegra y un avion di dos motor, un Beechcraft, miho conoci como “Avion di Arashi”, ta sinta den un profundidad di 30 pia di awa. E avion a deteriora cu tempo. Coralnan y matanan ta crece rond di dje, haciendo asina un luga permanente di robekki hambra y otro piscanan masha colorido y tambe rond di e cockpit di e avion, unda congla ta tuma refugio durante dia. Aki tambe mester tene precaucion pa motibo cu si bo bay den hopi profundidad, bo por topa cu tribon di martiu bastante grandi.
Cu un mirada riba horizonte di lama, e faro bieu aki ta traha di piedra y awo ta conoci como un sitio di paisahe mas popular di Aruba. Rond di e faro bo ta haya e cancha di golf yama Tierra del Sol. Fuera di tin beachnan di santo blanco unda bo por landa den awanan tropical of tuma un baño di solo. E area unda e faro ta situa ta conoci como Hudishibana, unda bo por surf riba e duinnan. Rond di e faro bo ta haya restaurantnan unda bo por refresca bo mes. Restaurant Italiano eymes na skina cu un terasa unda bo por gosa di un bahada di solo masha bunita.
Na varios ocasion mi por a lesa cu e ruina aki ta di e tankero Californian, un Leyland Liner, di 447-pia cu tabata relaciona cu e disaster di e barco crusero RMS Titanic. Esaki por ta logico pa motibo cu den Naval Mericano tabatin cinco barco nombra na honor di e di 31 estado Mericano, esta California. Californian (riba e potret ilustra), tabata basta cerca di Titanic, cu tambe inicialmente a encontra nan mes cu ijs riba awa y mester a kita rapidamente pa uno y alabes para e barco mesora door cu nan tabata den un masa di ijs riba awa. Ora cu nan a ripara cu Titanic tabata biniendo den e masa di ijs aki, nan a avisa Titanic di tres ijs grandi cu tabata sali riba awa pero e operador na radio di Titanic no a contesta. Despues cu Titanic a dal e ijs y tabata den problema, ta ser bisa cu Caiifornian a ricibi, pero no a responde na e señal di S.O.S. di Titanic. Titanic ta dal riba un di ijsnan y ta sink, unda 1517 pasehero di un total di 2223 a perde nan bida, incluiendo algun miembro di tripulacion. E disaster teribel aki a wordo considera e tragedia maritimo di mas grandi durante un tempo pacifico comercial den historia moderno. Asina ta e tankero aki, Californian no mester wordo confundi cu e ruina di SS California, cu a naufraga y sink na Aruba. E tanker Californian mes a wordo torpedea dia 9 di November 1915, pa e submarino Aleman U-35, 61 miya for di Cabo Matapan, Grecia.
Actualmente, e restaurant aki ta un di e miho restaurantnan Italiano na Aruba, sin duda. La Trattoria El Faro Blanco perfectamente situa riba un sero na Hudishibana. Mas ainda na e pia di Aruba su Faro di California.
Un restaurant autentico Italiano cu hopi aña di experiencia, un reputacion di excelencia, bistanan increibel, servicio unico, rondona di naturalesa y historia cu e ta ofrece ta haci e restaurant mas popular entre e bishitantenan y localnan.
Un bista for di e terasa y bar, e bahamento di solo y bistanan riba Aruba ta crea un variacion di color yena cu un energia asombroso pa celebracionnan, reunionnan familiar, matrimonio, cenanan romantico. Antes e tabata un cas tipico Arubano.
Antes un di e maneranan cu bo por a subi na e compleho aki tabata via e trapi largo pazuid di unda e cas tabata. Awo tin caminda di asphalt cu ta pasa rond cu bo auto y yega trankilmente na e faro y e restaurant. Bo por te hasta sinta trankil den bo auto y gosa di un bista y panorama maraviyoso di nos beachnan y hotelnan specialmente cu bahada di solo.
Mi no por termina e storia aki sin splica di unda e nomber Hudishibana a bini. E nomber aki ta un nomber Indjan di e tribu Arawak. Esaki tabata Tempo Pre-Columbia (1150-1500), tempo e Indjannan a biba rond di nos islanan. Asina nos conoce hopi nomber cu e Indjannan a laga atras.
Hudishibana ta e nomber di un terasa, un tereno plat di kalki di mas o menos 23 meter halto na e punto noordwest di nos isla. Riba e terasa aki ta pará e faro y un cancha di golf. Hudishi-bana – juri, hudi ta nifica biento y bana ta nifica hancho y liso. Esey kier meen cu Hudishibana ta un plateau, terasa, un tereno liso cu hopi biento.
Dufi Kock
Escritor y Historiado


text:
ORANJESTAD – Diamars mainta Premier Evelyn Wever – Croes conhuntamente cu Minister di Transporte Integridad, Naturalesa, y Asuntonan di Adulto Mayor, Ursell Arends a reuni cu e ekipo di DOW riba e topico di e planta di purificacion di awa na Bubali / ‘Rioolwaterzuiveringsinstallatie’ (RWZI).
Manera ta conoci pa basta tempo caba, e planta di purificacion di awa ta den un situacion dificil. Segun Prome Minister, DOW su presentacion a ilustra cu nan ta hopi bon prepara riba e aspecto tecnico y nan tin tur informacion. Locual cu falta ta pa percura pa yega na financiamento y escogencia di kico ta bay bira e solucion. Premier Wever – Croes a keda hopi impresiona cu e presentacion cu a haya di DOW.
E aña aki tin 3.8 miyon florin aloca pa e mantencion urgente na e planta di Bubali.
E proyecto ta ehecuta pa 61% caba y ya 85% di e material ta na Aruba.
Dentro di poco lo presenta e plan cu solucion structural.
“Minister Ursell Arends ta e Minister di Gabinete Wever Croes II cu ta encarga pa busca un solucion pa RWZI. Conhuntamente cu DOW nan lo traha riba esaki y busca un solucion pa Aruba, Prome Minister a bisa”
Minister Arends na e ocasion a expresa bisando cu dentro di poco lo presenta e solucion structural pa e planta di purificacion di awa. “Nos sa cu tin hopi preocupacion cu ta biba den nos comunidad. Como e Minister encarga, conhuntamente cu DOW lo mester percura pa delinea e solucion y trece cambio pa e situacion aki den futuro”.
Minister Arends a accentua cu e situacion di e RWZI ta pone presion riba salubridad publico di nos hendenan, naturalesa y tambe riba Aruba su pilar economico cu ta turismo. “Pues, henter Aruba lo sali beneficia unabes cu tin un solucion structural pa e planta di purificacion di awa”, Minister Arends a termina bisando.


text: Dialuna marduga a deent ainforme di cu un yate den un club nautico lo ta na candela, mesora a dirigi tanto polis como cuerpo di bombero na e sitio. Na yegada di polis na e sitio a constata enberdad cu un yate tabata na candela. Na yegada di bomberonan mesora a cuminsa combati e candela pa asina domina esaki. A saca tambe un sofa for di e yate pa evita esaki kima completo y causa mas danjo den e yate. Segun por a compronde ta trata aki di un candela cu a cuminsa na e cargador di bateria. A uza 2 extinguidor pa a purba contene e candela pero na yegada di bombero nan a tuma over y a paga e candela completo.


text:
Documentonan rekeri manera stipula den “Req-Doc Scheduled Flights”.
Permiso di buelo (Operating Permit)
Descripcion
Permiso na compania aereo di exterior pa haci vuelonan commercial pa Aruba pa transporta pasahero, maleta, carga y post (cada un apart of den combinacion).
Unda pa pidi'e? / Mas informacion na
Kico mi tin di hiba cu mi?
Cuanto tempo ta dura pa hay'e?
Departamento di Aviacion Civil ta otorga un permiso na un companoa di aviacion exterior ora cu tur e documentonan rekeri pa por bula na Aruba, ta entrega.


text:
Sushi Eight
Bestel de lekkerste sushi bij Sushi Eight. Voordelig en gemakkelijk sushi online bestellen. Sushi Best, Sushi Boxtel, Sushi Liempde, Sushi Oirschot, Sushi Middelbeers, Sushi Spoordonk, Sushi Eindhoven, Sushi Heeze, Sushi Steensel, Sushi Sterksel, Sushi Bladel, Sushi Drunen, Sushi Waalwijk, Sushi Elshout, Sushi Nieuwkuijk, Sushi Vlijmen, Sushi Reusel, Sushi Hapert, Sushi Eersel, Sushi Sint-Oedenrode, Sushi Sint-Michielsgestel, Sushi Gemonde, Sushi Esch, Sushi Vught, Sushi Den Dungen, Sushi Schijndel, Sushi Uden, Sushi Volkel, Sushi Beek en Donk, Sushi Gemert, Sushi Lieshout, Sushi Laarbeek, Sushi Mariahout, Sushi Boerdonk, Sushi de Mortel, Sushi Aarle-Rixtel, Sushi Deurne, Sushi Panningen, Sushi Leende, Sushi Geldrop, Sushi Bergeijk, Sushi Weebosch, Sushi Hilvarenbeek, Sushi Etten-Leur, Sushi Hoeven, Sushi Roosendaal, Sushi Nijnsel, Sushi Son, Sushi Son en Breugel.


text:
E propósito pa bin ku yudansa humanitario no ta rekirí un mandato di Nashonnan Uní, manera Guterres ta trese dilanti?
- Por pone teritorio di Reino disponibel na un terser pais, den e kaso aki Merka.
- Den e kuadro aki ta pone kondishonnan ku ta konforme lei internashonal.
- Segun Korte di Hustisia Internashonal suministrashon di ayudo humanitario na otro pais ta konforme lei internashonal, kon tal ku ta ofresé e tipo di yudansa aki sin ningun distinshon.
- Pa por distribuí ayudo den un pais mester di outorisashon di e pais esaki.


text:
Oranjestad – Den studionan di Hit 94 awe mainta tabata presente E joven Ray Ann Hernandez directora di Unoca hunto cu SrNelson Gonalez di Studio Nelson Gonzalez,awe den e departamento di prensa di Hit 94 y Noticiero 94 nan a bin informa nos riba e exposicion cu lo tuma lugar diabierna dia 9 di augustus na Unoca e exposicion su nomber ta Between 2 Waters,corda bin mira e exposicion valioso aki y duna bo porte pa nos culura Arubano.
Aki ta sigi e entrevista realisa cu Ray Ann Hernandez y Sr.Nelson Gonzalez:


text:
WILLEMSTAD – Korte Oropeo na aña 2010 a konkluí ku si nenga kompensashon finansiero pa duna lus na kas esaki ta kontra e Tratado Oropeo pa Derechonan Humano. Tur hende muhé tin e libertat di skohe pa duna lus na hòspital, na klinik di maternidat òf na kas. Un gobièrnu no mag apliká un diferensha den supsidio di esaki.
Kòrsou ta parti di Reino Hulandes, pero Sociale Verzekeringsbank (SVB) no ta paga asistensia médiko pa un parto na kas kompletamente, kontrali na un parto na hòspital òf klinik di maternidat. Un grupo chikí di mama hóben a disidí di bringa esaki i ta desidido pa haña nan rason.
Abogadonan Bokkes a yuda e damanan i na 2013 a skibi SVB un karta. SVB su reakshon a duna speransa ora nan a rekonosé ku en berdat ta paga tur gastu. “A base di e echo ku Seguro Básiko ta ofresé e posibilidat pa un persona sigurá duna lus na kas i ku e seguro ta paga e gastunan di partera i kuido despues di parto, SVB ta di opinion ku e legislashon i regulashon ta korespondé na derecho oropeo”, direktor di SVB, Philip Martis ta skibi na sèptèmber di aña 2013.
Rechaso
Ora na 2014 e damanan a entregá nan kuentanan, SVB a ninga di paga esakinan. Partera Agnes Cobelens na desèmber di 2014 a pidi SVB un splikashon. E biaha aki Martis a bisa ku ‘den kaso di partera Agnes ta gastu di partera so ta paga’. No ta paga e mamanan e gastunan di kuido despues di parto.
E rechaso ta un desapunte, pero e damanan no tin intenshon di stòp. “Mi no ta paga nada”, Jiovanca Hous ta bisa. E ta mama di tres yu. Na Hulanda el a duna lus un be na kas i un be na hòspital pa motibu di komplikashon. Na Kòrsou el a ninga di duna lus na hòspital. “Mi ta haña eiden teribel i mi promé parto na kas a kai na agrado. Ta mi derechi di skohe unda mi ke duna lus i SVB mester paga.”
‘Konfia nos kurpa’
Hous i e otro damanan ta sinti manera hende muhé na Kòrsou hopi be no konosé nan derechinan i pa e motibu ei no ta sali na nan propio defensá. “A bira tempu pa hende hòmbernan i gobièrnu rekonosé ku nos mes por skohe loke nos ke”, Diantha Rodrigues Pereira ta bisa. E mes ta coach di embaraso i hopi be e ta mira hende muhé ta adoptá un posishon dósil. “Tin be e kasá òf kompañero di un hende muhé tin mas miedu ku e mes. Esnan rònt di dje ta insistí pa e duna lus na hòspital kaminda e mes no ke esaki. Nos komo hende muhé mester siña konfia nos kurpa i e forsa ku nos tin.”
Tres be mas karu
Partera Cobelens tin añanan kaba ta lucha pa parto na kas. E no por komprondé ku gobièrnu ke ekonomisá nèt riba e gastunan aki. “Un parto den hòspital ta tres be mas karu ku un parto na kas. Pakiko anto ta kastiga e hende muhénan ku ta hasi ménos gastu? E kos aki no ta bon i nos lo sigui pa nos haña nos derecho.
Outor: Elisa Koek


text:
ROTTERDAM – E programa antiano ‘Djawoki’ ku na Hulanda ta transmití na Radio Brasa, ta hopi nesesario. Asina e trahadónan di e programa ta bisa. “E tópikonan sensitivo tokante nos islanan ta papia di nan na kas so, pero públikamente i na e mesun manera krítiko no dje lihe ei”, Fardy Lodowica (27) ta bisa.
Kasi un aña kaba ta transmití ‘Djawoki’ djadumingu atardi, espesialmente pa antiano ku ta studia òf a kaba di studia na Hulanda. Dos ora largu ta tene kombersashon krítiko den studio i ta toka muzik karibense alegre.
Media hulandes
Durante kada transmishon e presentadonan ta trata pa enfatisá relato positivo di komunidat antiano mas tantu posibel. E programa di radio ke trese algu kontrali na ‘media hulandes’, ku segun e boluntarionan semper ta ‘frame’ antiano negativamente. “Pero si un hende logra algu den mundu di deporte, mesora no ta un antiano mas. E ora ei ta Nederlander”, segun presentadó Patricia Gruber (24).
E presentadó ta haña ku e mester yuda drecha e imágen ku hóben antiano tin di nan mes. “Tin tantu kos bunita den kultura antiano ku no ta sali dilanti sufisientemente.”
E deseo pa produsí programa di radio segun e trahadónan parsialmente ta e resultdo di un kultura kaminda hende no ta riska di ta krítiko abiertamente., i parsialmente ta e resultado di e sistema di enseñansa na e islanan. E alumnonan di skol ta siña muchu tiki tokante nan propio identidat, kultura i historia. “Nos ke mira esaki kambia, ke men nos mes a tuma e inisiativa pa produsí un show ku ta trata diferente tópiko”, Lodowica ta bisa.
Lucha interior
Pa ta krítiko, bon mirá ta resultá di ta un lucha pa produkshon di ‘Djawoki’ mes. Pa miedu ku e tópikonan ta kai muchu pisa serka e oyentenan antiano, konsientemente no ta trata sierto tópiko ainda. “Pa nos ta un lucha interior: pa ta krítiko i pa kontribuí na un formashon di imágen positivo di antiano. Bo ke fraternisashon tambe, ke men nos mester bai ku e oyentenan i prepará nan pa loke ta bai bini”, Lodowica ta konta.
Meskos ta konta pa e wéspetnan ku nan ke invitá. “Nos tur sa kiko ta pasa ku hende ku ta muchu kontroversial tokante nos kultura. Tur porta ta sera.”
Tópiko mas grandi manera kon famianan ta trata ku un yu homoseksual, òf ki influensha religion tin den komunidat antiano mester deliberá den e lunanan ku ta bini, e trahadónan di programa ta haña. E ora ei e liña di telefon tambe ta habri i ta spera ku e oyentenan lo yama durante di e transmishonnan.
Outor John Samson


text:
Huntu koleganan di VVRP a selebrá 472½ aña den servisio di Gobièrnu
Huntu koleganan di VVRP a selebrá 472½ aña den servisio di Gobièrnu
Geplaatst op 28 February 2021 dor di Ministerio Tráfiko, Transporte i Planifikashon Urbano
Willemstad – Hubilarionan di Ministerio di Tráfiko Transporte i Planifikashon Urbano (VVRP) a selebrá huntu 472½ aña den servisio di Gobiernu na 2020. Esaki sigur ta un logro grandi. E kolega ku a hasi mas aña den servisio tabata Malfrid Sabina, funshonario di Servisio Meteorológiko kende a kumpli 40 aña den servisio.
Sirkunstansha a permití ku ta dia 25 febrüari último por a duna e hubilarionan di 2020 nan atenshon meresí. E selebrashon a bai den un forma simpel i kumpliendo ku e reglanan di higiena. Ministerio di Tráfiko, Transporte i Planifikashon Urbano, ta felisitá e koleganan aki i ta gradisí nan pa nan aporte diario na e aparato gubernamental.
Lista di hubilarionan;
Staf Ministerial
Meredith Roosburg-Henriquez; 35 aña
Hildeline Tromp; 25 aña
Organisashon di Maneho
Miriam Jonker; 30 aña
Islelly Pikerie; 25 aña
Outoridat di Aviashon Sivil
Marisella Ricardo; 12½ aña
Michael Celestijn; 35 aña
Servisio Meteorológiko
Malfrid Sabina; 40 aña
Servisio pa Trafiko i Transporte
Michael Virginia; 12½ aña
Domeinbeheer
Marivia Tuast; 25 aña
Charlton Cijntje; 35 aña
Kenneth Monte; 25 aña
Servisio pa Planifikashon Urbano
Gwendeline Imperator; 25 aña
Servisio pa Obra Publiko
Bradley Barbolina; 12½ aña
Tatjana Brazil; 25 aña
Randell Constancia; 25 aña
Josey de Jesus da Silva; 35 aña
Florhelena Luciano; 25 aña
Gerdy Principaal; 25 aña
Na e okashon, Minister Jesus-Leito a felisitá e koleganan aki pa nan trabou pa komunidat.


text:
Amérika
Amérika (na aimará: Amërika, na spaño: América, na franses: Amérique, na guarani: Amérika, na ingles: Americas, na hulandes: Amerika, na quechua: Amirika, na portugues: América) ta e kontinente localiza na hemisferio west y ku si estende, na sentido nort-sur, desde e Oseano artiko té e cabo Horn, na longo di mas o menos di 15 000 kilometro. E su extremo ost insular (no-kontinental) ta situa na Groenlandia, e Nordostrundingen, mientras e west ta situa na e Aleutanan. E extremonan kontinental (no-insular) ta e cabo Principe di Gales, e extremo west, na Alaska, y e ponta do Seixas, extremo ost, na estado brasilianu di Paraíba. E Amérika ta forma di dos masanan di dimenshonan kontinental (Nort Amerika y Sur Amerika) ku ta liga por un istmo (e istmo di Panama) ku ta korta por un kanal (e kanal di Panama).


text:
Compas
Compas ta un instrumento di nabegacion pa haya direccion parti nort. E tradicion compas magnetico ta consisti di un magnet colga, cu bo ta hay'e bou di e influencia di magnetico di tera den un cierto direccion, na unda ta bira posibel pa indica e nort magnetico (Nm) y suit magnetico (Sm).
E aplicacion specifico di un compas di magnet ta inclui un gimbal pa uzo den e boto, conoci como compas di barco.
1. Si no ta existente den e lista di vocabulario di Papiamento ta libremente di cambi'e y pone den e otrografia corecto.


text:
16-2020 – KvK ta conseha cierto pasonan pa alivia nos comunidad comercial
Oranjestad – Camara di Comercio y Industria (KvK), ta sigui urgi Gobierno di Aruba pa tuma e pasonan necesario mas pronto cu ta posibel pa crea mas oportunidad pa continuacion di negoshinan. Ya pa varios luna caba companianan ta confrontando un reduccion significativo di actividadnan economico. E aumento drastico actual den casonan di contagio local di COVID-19 y e medidanan relaciona cu esaki probablemente lo resulta den un disminucion adicional di e consumo en general.
Durante e ultimo lunanan, hopi compania mester a haci uzo di nan reserva pa por a sigui cubri nan gastonan fiho y continuo. E inseguridad pa locual ta trata e poder di compra y comportacion di e consumidornan den e proximo lunanan, como tambe e incertidumbre relaciona cu continuacion di e subsidio door di Gobierno (“loonsubsidie”) y e posibilidad pa Aruba logra bolbe atrae turistanan, ta haci e situacion aun mas dificil pa negoshinan sigui opera sin un restructuracion di nan gastonan y actividadnan.
Pa evita un ola di companianan cu lo bay bancarota, ta esencial pa crea mas espacio dentro di e opcionnan cu tin. Un compania cu por lo pronto no ta logra “break-even” por opta pa pone e compania “dormant” pa un periodo defini. Den e scenario aki, ta posibel pa termina e relacion di trabao cu e empleadonan y tambe elimina e gastonan continuo por completo, pero e negoshi ta keda registra den e Registro Comercial y su licencia pa haci negoshi ta keda valido y despues di e termino stipula por reanuda su operacion sin tin mester di inicia e proceso full di nobo. E obligacion di e dunado di trabao di paga e ultimo salario di su personal, incluyendo e dianan di vacacion acumula, ta keda vigente. Cesantia y otro gastonan lo por wordo regla via SVB (“noodhulpfondsen”). Esaki lo kita e obstaculonan cu ta impidi continuacion di e negoshi y lo facilita e “comeback” di e compania dentro di e periodo defini. Den tal caso, ta sumamente importante pa mantene un red di siguridad social, manera e actual FASE, pa por garantisa e bienestar di nos comunidad.
Un otro scenario ta cu e negoshi ta opta pa permanece activo, pero en bista cu su volumen di benta a disminui lo mester tin flexibilisacion di e leynan laboral pa por permiti e dunado di trabao laga e trahadonan traha dianan y/o orarionan reduci cu pago di e salario minimo pa ora, cu ta vigente den e sector corespondiente. Den caso cu reduccion di e orario di trabao no duna suficiente resultado, e companianan lo mester tin e posibilidad pa por entrega un peticion di retiro di personal cerca e “Ontslagcommissie” por medio di Departamento di Labor. Actualmente e peticionnan pa retiro di personal no ta wordo acepta, locual ta en contra di e stipulacionnan den ley.
Si e leynan laboral rigido no wordo adapta a corto plaso, hopi compania lo haya nan mes obliga pa innecesariamente opta pa bancarota. E consecuencia di esaki lo tin un impacto negativo grandi riba nos comunidad. E entrada pa e caha di Gobierno lo wordo afecta y di otro banda hopi trahado lo perde trabao.
KvK ta spera cu Gobierno lo duna oido na su conseho y cu esaki lo resulta den e flexibilisacionnan desea cu ta sumamente necesario.
Aruba, 12 di augustus 2020
Camara di Comercio y Industria (KvK)Scroll To Top


text: Manera nos a informa den un informe un rato prome cu un mucha di 3 anja tabata cana su so den Semeleerstraat y a cana yega na un cas desconosi unda ningun habitante eynan sa di ken e mucha aki ta ni na ki adres e ta pertenece. A bati alarma yama polis, nos reportero tambe a bay na e sitio y a haci un livestream riba e facebook di awe24.com. E noticia aki a haya atencion mesora di un conosir y a manda un message bisando cu e adres unda e mucha ey ta pertenece ya cu e mucha a sali den un frega di wowo for di e cas di e wela. Asina polis a loogra haya sa e adres y bayendo pa e adres un mayor a yama warda y a informa na cual adres e mucha ta pertenece. Polis a bay hiba e mucha y a scual esnan cu ta encarga cu e mucha pa nan ta mas atento pa cu e mucha.


text:
rosario2019
-
News
Aruba impresiona cu Rosario
Delegacion di Aruba kier a gradici ciudad di Rosario pa e prome Weganan Sur Americano den Playa. Sin duda Aruba…Read More »
-
News
Aruba ta gradici Rosario
Atletanan di Aruba ta gradici Rosario y e organisacion di e Weganan Sur Americano di Playa.IV Juegos Suramericanos de Playa…Read More »
-
News
Equipo Aruba ta conta nan experiencia
E team completo di Beach Tennis ta conta di nan experiencia aki na Rosario.#equipoaruba #rosario2019 Posted by Comite Olimpico Arubano…Read More »
-
News
Dominique y Aksel ta ricibi nan medaya
Bunita momento ora cu Dominique Hopman y Aksel Samardzic ta ricibi nan medaya di Plata den Mix Doubles aki na…Read More »
-
Uncategorized
Duo masculino ta ricibi nan Medaya
Momento cu e atlentan Aksel Samardzic y Sander Castro ta ricibi nan medaya di Plata den Duo di beach tennis…Read More »
-
News
Aksel ta ricibi su medaya
Momento cu e atleta di Beach Tennis Aksel Samardzic ta ricibi su medaya di brons na Rosario. Momento cu e…Read More »
-
News
Bunita momento na Rosario
Bunita momento pa e deporte di Aruba specialmente pa e atletanan di Beach Tennis, Dominique Hopman, Aksel Samardzic y Sander…Read More »
-
News
Plata pa e Duo Mix
Duo Aksel Samardzic y Dominique Hopman a logra medaya di Plata den e Weganan Sur Americano di Playa na Rosario,…Read More »
-
News
Maud y Dominique no ta logra medaya
Duo femenino Maud Celaire y Dominique Hopman no ta logra medaya di Brons y ta keda na di cuater lugar…Read More »
-
News
Medaya di Plata pa Duo Masculino
Medaya di Plata pa e duo Aksel Samardzic y Sander Castro na Rosario No obstante cu nan a cay venci…Read More »


text:
Tarea y Obhetivo
Tarea
Pa logra e metanan di ANA y pa duna un servicio optimal na esnan buscando informacion, e tareanan di ANA ta entre otro:
- warda, cuida y conserva tur e archivo cu ta cerca ANA
- administra tur archivo ricibi di Gobierno of instancianan particular
- inspecciona e cuido di archivo di Gobierno en general
- conseha Gobierno y of instancianan particular riba maneho general di archivo di pais Aruba
- controla, ordena, describi y haci e archivo accesibel pa investigacion
- duna informacion relaciona cu e documentonan warda den e archivo
- digitalisa documentonan, potret, audio y video tapes pa garantisa nan durabilidad
- restauracion di documentonan fragil
- haci investigacion y publicacion di e investigacionan
- haci investigacion genealogico (stamboom) pa esnan cu ta interesa den nan historia familiar
- haci reproducion di potret y video
Obhetivo
- bira e deposito central pa e archivo di Gobierno
- bira un centro di informacion y investigacion
- ofrece e posibilidad na otro personanan of instancianan pa warda nan archivo
- stimula interes den historia cerca e comunidad, dor di ofrece e facilidad di un sala di estudio pa muchanan y adultonan
- un centro di educacion y actividad na unda lo duna cursonan/lecturanan riba tereno di archivo y historia di Aruba
- duna conseho y stipula standard pa e digitalisacion di documentonan
- expone e coleccion di ANA, pa medio di exposicion of publicacion, pa medio di lecturanan y anochi di informacion
- amplia e coleccion di ANA dor di adkiri informacion for di nos comunidad (nos grandinan) cu ta conta historianan (historia oral) di nan famia, edificio, Aruba en general, custumbernan y describi potretnan ect


text:
Bolo di Pudin ku Prèimu(½ liber)
Si bo ta gusta pudin i ta un fiel fanátiko di bolo di prèimu, e chèns ta grandi ku lo bo keda enkantá ku e kombinashon úniko akí den un bolo.
Bolo di pudin ku prèimu ta wòrdu trahá a base di un panlefi suave kombiná ku un reyeno kremoso di prèimu. Bo por usa sea brèndi, likùr òf wiski pa enrikesé e sabor di e bolo i a labes konserv’é mas largu. Pa finalisá, ta kubri e bolo ku un krema di pudin i dekorá esaki ku prèimu hinté. E bolo akí ta hopi gustá i tin un sabor tremendo. Nan ta bisa ku bo no por ke tur kos pareu, ma e bolo di pudin ku prèimu akí definitivamente ta prueba lo kontrario.
Loke bo ta bai siña
· E téknika pa krea un diseño simpel i bunita riba e bolo usando fòil
· Un manera fásil evitá ku e pudin ta pega den e plancha i desfigurá e bolo
Konosementu
· Pa por sigui e kurso akí, no ta rekerí konosementu avansá di kushina. Tur paso ta ser spliká di un manera fásil i komprendibel
Kurso akí ta inkluí
Video ku durashon di 26 minüt i 25 sekònde
Akseso ilimitá na video
Akseso via selular i kòmpüter


text:
Skibí pa Meindert ‘Menki’ Rojer: Kaso Hensley Koeiman for di un otro bista
Kaso Hensley Koeiman for di un otro bista
Si Hensley Koeiman awe ta enfrentando e diskushon di ku si e ta sospechoso òf laga, mester mustra e falta den su propio direkshon. Siendo un Parlamentario i Minister, nunka ni e ni su partido no a presentá un proposishon pa eliminá e lei di screening. Siendo ku komo polítiko, supuestamente e mester konosé su staatsinrichting, i abase di e konosemento aki, e mester sa ku e lei di screening ta un lei anti-demokrátiko, ku ta humilia tantu nos demokrasia komo e outoridat di nos Parlamento.
Sinembargo el a persistí den apsurdes, manera varios otro parlamentario ta hasi, pretendé di laga e asuntu di screening sigui, paso ainda e no a yega su porta i lo e no yega nunka. (Paso nan ta hende drechi, tur otro polítiko ta hende bruá). Awor e realidat a dal e duru den su kara anto ta di spera ku el a siña ki konsekuensia lei di screening tin pa e komo polítiko.
Ministerio Publiko a kometé otro blunder, nan a pèrmití Landsrecherhe publiká den korant ku Koeiman ta sospechoso, i mi ta kere ku ora nan a mira kiko nan a hasi, nan a kore manda nan lora bisa ku Koeiman no ta sospechoso. Si Koeiman no ta wòrdu sospechá di nada, kiko e ta hasi na Landsrecherche? Un kaminda su nòmber mester a wòrdu menshoná, te ku Landsrecherche a manda yam’é pa interog’é tòg?
Es mas, Koeiman no mester ta sospechoso pa e por keda sin bira Promé Minister den e pais aki, e solo echo ku e ta bou di investigashon na hustisia a kolog’é kaba.
Lo no strañami tampoko, ku e badabada aki di ku Koeiman ta sospechoso òf laga, a sali for di seno di PAR mes, pa hasi Koeiman sospechoso, pa asina debilitá e forsa di partido MAN durante kualke negosashon ora di forma gobièrnu, pa e puesto di Promé Minister por bin kai pa PAR. Si esaki mester ta e kaso, ta drechi pa MAN, siendo un partido den oposishon, bo promé opshon mester ta forma ku partidonan ku tabata den oposishon kubo, i no ku un partido di koalishon, ku asta a pèrdè miles di voto.
Skibí pa Meindert ‘Menki’ Rojer


text:
Paradera – Dialuna merdia pa mas o menos 3’or polis di trafico ta wordo manda rotonde di Paradera, altura di e santana. Eynan un boksmento cu hende herida lo a sosode.
Na yegada di polis nan ta topa cu un Suzuki jeep y un Hyundai Accent, ambos cu basta daño material.
Ambos auto tawata tin daño parti robes dilanti, indicando cu un di nan lo a hala na su man robes of a tuma un bocht grandi pariba di e rotonde.
Ambulance a na su yegada a trata ambos persona herida na e sitio mes. Takelwagen mester a presenta pa move ambos auto for di caminda.


text:
Diabierna mainta Minister di Finansa y Cultura Sra. Xiomara Maduro a ricibi un grupo di mucha di [email protected] Camp hunto cu nan dos leidsternan den sala di conferencia di prensa di gobierno. Minister Xiomara Maduro a yama e muchanan un bon bini y a duna un splicacion riba e trabao di gobierno, como tambe a duna informacion di e edificio di bestuurskantoor. E muchanan tabata tin oportunidad pa haci pregunta, manera ta e caso ora di conferencia di prensa. E muchanan a puntra entre otro con un persona por bira minister, si e mandatario ta encanta cu bestia, cual ta e scolnan na unda minister a studia y tambe cu nos bishitantenan ta bini Aruba pa vacacion ta pasobra nos pais ta uno felis.
Despues Minister Xiomara Maduro a pasa hunto cu e muchanan pa nan sera conoci cu bestuurskantoor y Cocolishi. Den sala den conseho di minister e muchanan a sera conoci cu ministernan Ursell Arends, Dangui Oduber, Endy Croes, Glenbert Croes y Rocco Tjon. Minister President Evelyn Wever-Croes y Minister Geoffrey Wever no por tabata presente pa motibo di otro compromiso. Cada mandatario tabata tin e oportunidad di presenta nan mes y duna un splicacion riba nan trabao y cual ta nan responsabilidadnan di tur dia. Asina e muchanan a siña un tiki mas con gobierno di nos pais ta funciona. E muchanan a keda masha encanta. Pa minister Xiomara Maduro semper ta un placer pa ricibi bishita di nos muchanan na Bestuurskantoor y al final a gradici e muchanan hunto cu nan dos leidsternan pa e bishita na bestuurskantoor.


text:
WILLEMSTAD – E destrukshon di e koral durante konstrukshon di Megapir a alkansá notisianan internashonal e último simannan. For di e promé resultadonan di e investigashon di e aksidente, a sali ku en berdat un anker a destruí e koral. Mark Vermeij, investigadó na Carmabi ta bisa ku ta un bergwensa. Pero e no ta sorpresá ku e kos a bai malu. E pregunta ta surgi si konstrukshon i mantenshon di koral na Kòrsou por bai huntu.
Na e mesun momentu ku ta traha na Megapier, na Mari Pampun ta konstruí un bulevar di rekreashon. A adaptá e plannan pa esaki resientemente, pasobra e koral lo a sufri daño.
Farley Virginia di e kompania di propiedat inmóbil Heren 2, e persona ku a diseñá e bulevar, ta konta: “Na promé instansha nos tabatin e idea di traha un playa di bèrdè aki, unu kaminda bo por kana drenta laman for di e santu. Pa realisá esaki mester a basha santu den un parti di loke aktualmente ta awa. Esaki lo a daña e koral.”
I esei no ta pèrmití, segun reglanan nashonal i internashonal Ke men Virginia ku su tim mester a hasi un proposishon nobo kaminda lo no a daña e koral. “Nos a pensa un plan kaminda lo bini un pir for di kua hende por drenta laman”, segun Virginia. “Banda di esaki nos ke konstruí un pisina chiki di awa di laman riba e playa. Di e manera aki bishitantenan por landa dushi di nan i nos no ta kibra e koral.
Violashon di palabrashon nashonal i internashonal
Ke men ta posibel si: spar koral i konstruí. Pero kon por ta ku na Mari Pampun si por i na Megapir nò? Segun Mark Vermeij e kontesta riba esaki ta simpel: “Den konstrukshon di e bulevar di rekreashon na Mari Pampun nan ta trata reglanan ku mas seriedat. Na e konstrukshon di Megapir en kambio nan no ta tuma e reglanan masha na serio”
E ta splika: Den e pèrmitnan di konstrukshon di Megapir tin pará por ehèmpel ku mester laba e piedanan pa e breakwater promé ku pone nan. Pero tambe ku no por tira un anker unda ku ta den awa. Niun di dos promesa no a kumpli kuné. Ta un anker grandi asina awor a destruí e un parti grandi di e koral.”
Tambe riba nivel internashonal ta keda sin aster palabrashonnan. Pasobra Megapir por ta di importansha pa desaroyo ekonómiko i e sektor turístiko na e isla, na nivel internashonal a disidí ku lo aseptá daño limitá na e koral. Kontal ku, pa kompensashon, lo invertí den protekshon di koral na Oostpunt. “Pero esaki tampoko no ta logra”, Meijer ta bisa. “I mi no tin e idea ku esaki ta na punto di kambia.”


text:
Sera konosí ku historia di Segundo Guera Mundial na Kòrsou. Mira imágennan ku lo konta di bida diario, defensa, gobernashon i ekonomia di nos isla durante e periodo aki. Segundo Guera Mundial tabata tin impakto riba tur área di bida.
Ta hopi importante pa Kòrsou i henter mundu sa di e impakto ku Segundo Guera Mundial tabata tin akinan i di e papel krusial ku nos isla a hunga durante guera. Nos hendenan a yuda defendé pais i nos refinerianan, nos a rekoudá fondo pa Hulanda i hopi mas. Tambe pueblo a pasa den skarsedat i blèk out, verduistering.
Nos website tei pa eduká i informá tur hende di tur aspekto di e historia aki. Na 2015 Guera na Kòrsou a keda lansa durante un eksitoso eksposishon na Museo di Kòrsou ku a habri den presensia di Prensès Beatrix di Hulanda.


text:
18-2020 – Derecho di pidi retiro ta ancra den ley, KvK ta urgi DAO pa cumpli cu ley
Oranjestad – Na varios ocacion, incluyendo via comunicadonan di prensa, Camara di Comercio y Industra (KvK) a trece padilanti e situacion dificil cu hopi empresa ta pasando aden pa varios luna caba. E hecho cu actividad comercial en general te ainda no ta suficiente y cu mester economisa riba tur tereno, ta pone un peso adicional riba e companianan. Hopi negoshi ta operando pa basta tempo caba cu reduccion y/o adaptacion di e orario di trabao di su empleadonan pa por logra sobrevivi, pero e situacion aki no ta sostenibel pa mas tempo.
Pa por tin continuacion di e negoshi na momento cu ingreso reduci significantemente, ta necesario pa e compania haci un restructuracion di su gastonan y actividadnan. Ta importante pa durante di e proceso aki por haci uzo di tur opcion existente sigun e necesidad di e negoshi. Sigun stipulacion den e ley “Landsverordening Beëindiging Arbeidsovereenkomsten”, un compania por opta pa entrega un peticion di retiro di personal cerca e Director di Departamento di Labor (DAO) y e peticionnan aki ta wordo trata door di e Comision di Retiro (Ontslagcommissie). Sinembargo, desde maart 2020 DAO no ta aceptando e peticionnan di retiro y e Ontslagcommissie no ta reuniendo tampoco, locual ta en pugna cu e ley y ta viola e derecho di e companianan pa por haci uzo di e intermediacion aki.
KvK a haci un apelacion por escrito na Minister di Labor pa urgi DAO pa acepta e peticionnan di retiro y tambe pa e Comision di Retiro reanuda su actividadnan y tuma decision.
E meta principal ta pa evita cu e companianan ta wordo forsa pa bay over na cera e negoshi, ya cu por medio di un restructuracion por mantene un grupo di empleado na trabao en bes cu tur empleado keda sin trabao ora cera e negoshi.
KvK no a ricibi reaccion for di Minister y te cu e momento aki ainda e situacion no a cambia. Por lo tanto, KvK ta urgi tanto Minister di Labor, DAO y e Ontslagcommissie pa conforme e ley vigente, reactiva e proceso corespondiente inmediatamente.
KvK ta spera cu e situacion aki wordo regla mas pronto posibel y lo acerca Minister di Labor pa por tin dialogo riba e diferente puntonan di preocupacion relaciona cu distanciamento digital y cambionan continuo cu comercio tin cu enfrenta pa garantisa siguridad di e empleado y cliente y na mesun momento sigui relevante den mercado.
Aruba, 21 di october 2020
Camara di Comercio y Industria (KvK)Scroll To Top


text:
Awe DIARIO ta presenta prueba cu e tin motibo valido pa mustra cu ainda Aruba no a bandona zona di peliger debi na e interes di Rusia den Citgo y e hecho cu Rusia no ta bandona e interes aki manera el a demostra den Corte na Merca na 2018.
Presidente Juan Guaidó di Venezuela y Minister Presidente Evelyn Wever-Croes di Aruba ta heredero di un acuerdo sumamente peligroso pa e bienestar di pais Aruba.
Documentonan oficial di Rosneft
Documentonan cu DIARIO ta produci awe ta mustra cu Aruba ta mara na un acuerdo legal entre pais Venezuela y e compania di estado di Rusia, Rosneft cu a haya 49.9 porciento di Citgo como borg pa un debe cu regimen Maduro a haci.
DIARIO ta informa pueblo a base di berdad y a warda e documentonan aki pa presenta nan awe na Aruba cu asina por mira cu su propio wowo kico ta berdad of no ta berdad den e proyecto di Citgo.
Citgo a ser cumpra dor di PDVSA na 1986. Na 2010, Presidente Hugo Chavez a dicidi cu e kier a bende Citgo cu el a considera mal negoshi. No a haya compania pa cumpra Citgo pa e prijs di 10 Biyon Dollar y Gobierno di Nicolas Maduro a dicidi di haci Citgo un borg pa debenan grandi cu el a haci riba tereno internacional na 2015.
Pues ora Gobierno Mike Eman a bay haci negoshi cu Citgo na Merca, tabata den e tempo cu Maduro tabata uza Citgo pa haya placa riba mercado internacional.
E decision pa no bende Citgo pero uza e compania como borg, a cay na Januari 2015 na Venezuela.
Acuerdo Aruba cu Maduro sin placa
Na 2020 Venezuela mester paga e debenan di 1.5 Biyon y di 1.3 Biyon mientras actualmente mester paga interes tambe.
Na e momentonan aki, Presidente Juan Guaidó ta busca forma pa paga e sumanan cu mester paga e companianan e luna aki.
E situacion di Venezuela a sigui dificil y e proyecto di Aruba a ser firma na momento cu placa a caba cu Venezuela atrobe.
Na November 2016 Nicolas Maduro a acepta un suma grandi den cuadro di un prestamo cu a duna e compania di estado di Rusia, Rosneft 49.9 porciento di Citgo como borg.
Manera DIARIO corectamente a informa, Rusia nunca a laga su borg cay y na e momento aki, Citgo na Merca ta borg pa e debe cu Venezuela tin cu Rusia.
DIARIO ta publica documentonan cu Rusia a entrega durante e famoso caso di Crystallex contra Venezuela aña pasa.
Documentonan Ruso ta confirma berdad
E compania cu tabata tin minanan di oro na Venezuela, a ser perhudica dor di Hugo Chavez cu nacionalisacion di economia Venezolano y kier a confisca Citgo.
Rusia a bin dilanti cu e documento, di cual awe DIARIO ta publica parti pa duna confirmacion cu informacion di DIARIO ta berdad y nada mas cu berdad.
Tanto Presidente Juan Guaidó como Minister Presidente Evelyn Wever-Croes ta heredero di un contracto cu Aruba a firma cu Nicolas Maduro, a pesar di tur advertencia di expertonan mundial.
Rusia na e momentonan aki ta practicamente sede di PDVSA, cu por ser considera rehen di Rusia pa e debenan enorme cu Nicolas Maduro a haci na Rusia. Venezuela a bay contra e decision di Guaidó pa kita Citgo for di PDVSA pero leynan di Merca ta duna Guaidó sosten debi cu Merca a reconoce Guaidó como Presidente, pues representante oficial di Venezuela y Citgo.
Sinembargo, mester tene cuenta cu Resnoft, compania di estado di Rusia, cu manera e documento aki ta mustra, ta persigui su interesnan rond mundo.
DIARIO kier evita cu e pueblo di Aruba, cu ya a bira victima di mentiranan politico ora gobierno Mike Eman a introduci e proyecto refineria, no ta bon informa y awe ta presenta pruebanan.
E documentonan aki ta parti di loke Rosneft di Rusia mes a presenta den Corte na Merca aña pasa pa demostra cu e tin interes financiero legal den Citgo y tambe cu mas compania mester haya sumanan importante di Venezuela prome cu 2020.
DIARIO lo sigui informa pueblo di Aruba corectamente den cuadro di su responsabilidad periodistico.


text:
Gabinete Wever-Croes Minister Ursell Arends: ๐ก๐ ๐ ๐๐ง๐๐ฃ๐ ๐๐จ ๐ก๐ข๐ฆ ๐ง๐ ๐๐ช๐ข๐ฅ๐๐๐ ๐๐ข๐ ๐ข ๐๐ฆ๐๐, ๐๐ฅ๐จ๐๐ ๐ ๐๐ฆ๐ง๐๐ฅ ๐๐ ๐ก๐ข๐ฆ ๐ง๐จ๐ฅ
Gabinete Wever-Croes
Minister Ursell Arends:
๐ก๐ ๐ ๐๐ง๐๐ฃ๐ ๐๐จ ๐ก๐ข๐ฆ ๐ง๐ ๐๐ช๐ข๐ฅ๐๐๐ ๐๐ข๐ ๐ข ๐๐ฆ๐๐, ๐๐ฅ๐จ๐๐ ๐ ๐๐ฆ๐ง๐๐ฅ ๐๐ ๐ก๐ข๐ฆ ๐ง๐จ๐ฅ
Dialuna ultimo Minister di Transporte, Integridad, Naturalesa y Asuntonan di Adulto Mayor, Minister Ursell Arends tabata di bishita na Tele Aruba durante e programa di Nos Mainta. Den combersacion Minister Arends a elabora riba e temanan di Adultonan Mayor y tambe Integridad.
Segun Minister Arends, โe ta inacceptabel cu unabes bo yega edad di pensioen, bo ta wordo poni un banda y nan ta bisa bo cu bo no ta conta masโ. Nos mester duna nos grandinan e balor cu nan merece, duna nan e oportunidad y hermentnan necesario pa nan por sigui contribui positivamente na nos comunidad.
โNa e etapa cu nos ta aworaki como isla, Aruba mester di nos turโ, Sr. Arends a subraya.
Di parti di e maneho cu lo hiba, lo introduci help desk dedica na nos Adultonan Mayor. Den e manera cu lo organisa esaki lo atende cu e retonan cu nan ta enfrenta, for di cuido integral, salud mental, y tambe pa combati formanan di abuso contra nos grandinan.
Riba e tereno di Integridad, Minister Arends, despues di a huramenta como minister, a inicia e trabounan pa percura pa instalacion di e โIntegriteitskammerโ. Ademas lo bay traha duro pa introduci e โcode of conduct/ integriteitsbeleidโ den e aparato publico pa e ambtenaar y tambe na nivel di Minister.
โPueblo ta spera esaki di nos y di e forma aki nos por ta un ehempel pa henter e comunidad. Durante di e ultimo aรฑanan tareanan grandi a wordo haci, e fundeshi a wordo traha caba pa integridad por wordo duna e prioridad y urgencia cu e merece. Esaki ta loke nos ta compromete nos mes na comunidad, cu den e proximo 4 aรฑanan, como Minister di integridad nos lo sigui duna esaki contenido pa asina aki mustra pueblo cu loke cu a wordo haci lo sigui haya e atencion debido pa asina integridad sobresali den e proximo 4 aรฑanan un bes mas,โ Minister Ursell Arends a termina bisando.


text:
Fransia
Fransia, ofisialmente e Republika Franses (Franses: République française), ta un pais na West Oropa i na superfisie e pais oropeo di dos mas grandi. Fransia ta keda entre e Kanal Britaniko, e Oceano Atlantiko i e Golfo di Biskaje na parti west, Belgika i Luxembourg na parti nort, Alemania Suisa anto Italia na parti ost, anto Spaña i Andorra, anto e Laman Mediteranio na parti siut. Tambe e isla di Corsica den e Laman Mediteranio ta parti di e pais Franses, komo varios luganan altamar.
Si bo inklui e areanan ultramar e pais tin un superfisie di 674.843 km² i un poblashon di 65,4 mion hende (januari 2010). Fransia, dor di su forma seisangular ta wordu yamá l'Hexagone, e tambe ta e pais mas grandi den e Union Oropeo. E kapital ta Paris, ku tambe ta e siudad mas grandi di e pais. For di e tratado di Verdun na 843 Fransia ta konosi su historia kontiniua i ku unidat gobernamental di kultural. Fransia ta pesei e poder oropeo mas largu te ahinda funshonando. E indentidat kultural Franses ta wordu pensa ku ta mas ku 2000 aña bieu, pasobra e influensia Romano tabata asina grandi. E grensnan ta keda for di e Pas di Nijmegen di 1678 relativamente stabil anto mayoria di nan ta kai riba grensnan natural. Awendia Fransia ta un estado Uni i un republika demokratiko semi-presidenshal. E pais ta miembro di organisashonan grandi i importante manera e UO e NU e rat di seguridat, e NAVO, e G8, e OESO anto e WTO. Fransia tabata un di e initiativonan di e Unidat Monetario di Oropa, ku den 2002 a bini ku e Euro komo moneda di Oropa. Na 1960 Fransia tabata despues di e Estadonan Uni e Union Sovietiko i e Reino Uni e di kuater pais pa tin Arma Nuklear. Fransia tambe ta un di e 10 paisnan mas desaroyá na mundu.


text:
Desde Diabierna, 10 di Juli, 2020:
Aeropuerto di Aruba lo ricibi su prome cantidad cuantioso di trafico desde cu e crisis di corona a stop operacionnan comercial na Maart 28, 2020
ORANJESTAD – Aruba Airport Authority N.V. (AAA) ta contento pa informa cu e fin di siman aki, (Diabierna, Diasabra y Diadomingo) Aeropuerto Internacional Reina Beatrix (AUA Airport) ta spera di procesa 40 avion y rond di 4 mil (4000) pasahero na aeropuerto. Segun e cifranan preliminar di pasashinan cumpra, Diasabra 11 di Juli 2020 lo ta e dia di mas druk, cu mas di 1700 pasahero yegando riba 14 buelo.
Diabierna 10 di Juli, 2020
Cantidad di buelo 13 | Cantidad spera di pasahero 970
- Caribe Hulandes – 7 buelo
- Merca – 5 buelo
- Europa – 1 buelo
Diasabra 11 di Juli, 2020
Cantidad di buelo 14 | Cantidad spera di pasahero 1738
- Caribe Hulandes – 2 buelo
- Merca – 10 buelo
- Europa – 2 buelo
Diadomingo 12 di Juli, 2020
Cantidad di buelo 13 | Cantidad spera di pasahero 1278
- Caribe Hulandes - 5 buelo
- Merca – 7 buelo
- Europa – 1 buelo
Aeropuerto di Aruba a prepara hunto cu tur autoridad Gubernamental, stakeholder y partners pa asina por garantisa un comienso di operacionnan di buelo for di Merca safe y sin problema. Aeropuerto di Aruba ta ansioso pa yama bonbini na tur e pasaheronan cu lo yega Aruba e fin di siman aki #AUACleared4Landing.


text:
KRALENDIJK — A surgi henter un diskushon relashona ku e asuntu di renobashon di himno di Boneiru. Gobiernu di Boneiru ta sakando 43.800 doler pa realisa un proyekto pa renoba himno di Boneiru. Esaki ta di akuerdo ku informashonnan ku Gobiernu mes a manda pa konseho insular. E direktor di Komunidat i kuido a bai di akuerdo tambe pa paga e suma aki na un grupo ku ta trahando riba e proyekto. E uniko vershon graba di e himno di Boneiru ta data di hopi anja pasa. E tempu ei tabata un proyekto di Cantandi. For di e tempu ei ta uzando e grabashon di e himno aktual na aktonan ofisial manera apertura i klousura di reunion nan di konseho insular. For di 1964 tera di solo i suave bientu ta himno di Boneiru. E melodia ta kompone pa J.B.A. Toni Palm. E teksto original ta di Hubert “Lio” Booi. Na anja 1982 a modifika e teksto un tiki. Tambe a uza himno di Boneiru komo himno di antias pa hopi anja.
Gobiernu di Boneiru a bai di akuerdo ku un proposishon di Ito Martis pa produsi e himno i un mini dokumental. E idea ta pa presenta e produkto final riba dia di Boneiru 6 di september awo.
GOBIÈRNU DI BONEIRU A BAI DI AKUERDO KU UN PROPOSISHON PA RENOBÁ HIMNO DI BONEIRU.
KRALENDIJK — A surgi henter un diskushon relashona ku e asuntu di renobashon di himno di Boneiru. Gobiernu di Boneiru ta sakando 43.800 doler pa realisa un proyekto pa renoba himno di Boneiru. Esaki ta di akuerdo ku informashonnan ku Gobiernu mes a manda pa konseho insular. E direktor di Komunidat i kuido a bai di akuerdo tambe pa paga e suma aki na un grupo ku ta trahando riba e proyekto. E uniko vershon graba di e himno di Boneiru ta data di hopi anja pasa. E tempu ei tabata un proyekto di Cantandi. For di e tempu ei ta uzando e grabashon di e himno aktual na aktonan ofisial manera apertura i klousura di reunion nan di konseho insular. For di 1964 tera di solo i suave bientu ta himno di Boneiru. E melodia ta kompone pa J.B.A. Toni Palm. E teksto original ta di Hubert “Lio” Booi. Na anja 1982 a modifika e teksto un tiki. Tambe a uza himno di Boneiru komo himno di antias pa hopi anja.


text:
KRALENDIJK – E moshon di partido Demokrat ku a wòrdu rechasá tokante tradukshon simultáneo di reunion di konseho insular pa habitantenan di otro idioma, a hala atenshon di suidadano Arthur Sealy. E argumento ku a vota kontra ta motibu ku tur strañero na Bonaire mester siña i papia papiamentu, pero no a papia di un maneho pa siña strañeronan papia papiamentu. Na italiano, ora un hende papia sin bisa nada, ta usa e ekspreshon Parole, parole. Tur kos ta palabra i mas palabra. Debate entre Trump i Biden tabata parole. Reunionnan di Konseho Insular ta parole.
E moshon, aunke rechasá, su esensia ta fundamental pa motibu ku e ta pro/voor pa nos siudadanonan di otro idioma tambe partisipá, aportá i dirigí Bonaire. Pues pa nan ta igual ku nos ku ta papia papiamentu.
Usando papiamentu pa rechasá e moshon ta un akto di diskriminashon. Pa haña voto strañeronan ta o.k., pero riba un lista polítiko na un puesto eligibel lubidá. Yunan di strañeronan ku a bira Boneriano i a duna un aporte grandi na desaroyo di Bonaire komo konsehal/diputado ta e famianan Abraham i Saleh i señor Rafael Santana ku tabata konsehal, pero ku plaser tabata hasi chèrchi di su papiamentu.
Tin hóben nasé na Bonaire for di mayornan strañero, ku ta dominá nan idioma materno i papiamentu mihó ku e Boneriano legítimo òf mesklá. Awor ta momentu pa inkorporá Fundashon FORMA, unda tin un boneriano ku a studia siensia di idioma, den e trayekto pa planifikashon di idioma. Komo yu di un tata strañero i un mama di Rincon i kuater ruman kasá ku Rinconero mi ta desapuntá ku a rechasá e moshon.


text:
Diasabra atardi a drenta informe di un atraco arma na Cheung Gong na Appelsinastraat den Dakota, mesora a dirigi varios patruya na e sitio. Na yegada di e patruya a a bin compronde cu un homber lomba sunu a drenta e lugar cu un cuchiu den man y a pasa man pa e placa pero
aparentemente na momento cu e yiu di e propietario kier a kita e placa for di dje, el a haci intento pa bay cu e yiu, al estilo di un secuestro. Pero atrobe e yiu a lucha y a logra kita e cuchiu pero e homber a logra bay cu e placa. E atracador a logra huy den un pick-up double cabin color cora y cu tabatin basta sla patras of tabata falta e bumper.
E yiu di e propietario a pasa den un susto grandi pa cual a pidi presencia di “slachtofferhulp” pa atende cu e victima.
No ta conoci cuanto placa a bay cun’e pa motibo cu e empleado tabata demasiado spanta.
Atraco arma na Cheung Gong Minimarket na Appelsinastraat
Diasabra atardi a drenta informe di un atraco arma na Cheung Gong na Appelsinastraat den Dakota, mesora a dirigi varios patruya na e sitio. Na yegada di e patruya a a bin compronde cu un homber lomba sunu a drenta e lugar cu un cuchiu den man y a pasa man pa e placa pero


text:
“Cu interes di Aruba keda prevalece pa sirbi e interesnan di e ciudadanonan di Aruba”
Diamars 8 di September a tuma luga e apertura di añaParlamentario nobo 2020-2021. Manera tur aña, e aña aki tambetawata tin un celebracion solemne den sala di Parlamento. Un ceremonia poco diferente pa motibo di Covid. E aña akicontrario na añanan y costumber anterior, no tawata tin e mesuncantidad di invitadonan ni e marcha dilanti Parlamento.Sinembargo un celebracion mesun importante y mes solemne.
Den un declaracion cu Prome Minister Evelyn Wever-Croes a duna pa felicita Parlamentarionan cu un otro aña di trabou, el a subraya cu e aña tras di lomba tawata un aña Parlamentario hopiactivo. Como Prome Minister, diferente biaha y riba su propioiniciativa, e mandatario a bay Parlamento pa duna informacionna Parlamento riba varios topico entre otro, Covid, Hulanda yintegridad.
“Mi ta mira e aña nos dilanti como un aña hopi activo. Mi ta desea tur Parlamentario hopi sabiduria, y hopi bendicion den e lucha pa sigui sirbi comunidad di Aruba. Sr. Ady Thijsen a ser re-eligi como Presidente di Parlamento pa e aña Parlamentarionobo aki. Un pabien Sr. Thijsen. Mi opinion ta cu pa hopi añanos no a mira un Presidente di Parlamento bon asina. Un persona cu hopi experiencia y conocemento pero tambe cu taduna y haña respet y cu por mantene orden den sala di Parlamento. Esaki ta algo cu pa hopi aña mi no a wak y sigur ta di opinion cu esaki ta un bendicion pa Aruba y conhunto cu henter Parlamento mi ta spera cu interes di Aruba kedaprevalece den sala y den tur debate pa sirbi e interesnan di e ciudadanonan di Aruba. Un pabien y hopi exito na tur Parlamentario den e aña Parlamentario 2020-2021”, PromeMinister Evelyn Wever-Croes a expresa.


text:
Tin un vacatura na Pasadia Bibito Pin pa un
Un Huishoudelijke Hulp (Part-time 30 ora pa siman)
E exigencianan ta:
- Diploma EBP of otro
- Cu por traha independiente y responsabel
- Cu tin conocemento di uzo di producto pa higiena y limpiesa.
- Traha lista di compras y haci compras .
- Cu por señala avisa y duna informacion tocante di e trabao pa mehoracion
- Mester ta flexibel y habri pa duna y ricibi feedback
- Mester por comunica bon den team
- Mester ta klantvriendelijk
- Tin rijbewijs B
Pa mas informacion por yama Sra. Cirene Scholten, cabesante di Pasadia Bibito Pin na telefon 522-7845.
Pa solicita manda Bo peticion por escrito pa Sra. E.W. van Homelen, Directora General di SVGA, Piedra Plat 86-A.